
TIETÄJÄ 

TEOSOFINEN AIKAKAUSKIRJA 

5:s v. Helsingissä, Helmikuun 15 p:nä 1909 N:o 2 


Toimittajalta. 

„Älä pelkää, sinä pikkuinen lauma; sillä Isänne on nähnyt 
hyväksi antaa teille valtakunnan (Luk. ev. XII, 32). Maailmassa 
teillä on ahdistusta; mutta olkaa turvallisella mielin, minä olen 
voittanut maailman (Joh. ev. XVI, 33).“ Näin lohdutti Viisaus 
lapsiaan pari tuhatta vuotta sitten, näin se opettaa ja lohduttaa 
vielä tänä päivänä. Viisaus on todella kolminaismaailman ylä¬ 
puolelta kotoisin ja se ihminen, joka viisaudesta syntynyt on, hän 
on kolminaismaailman voittanut. Ja koska näitä voittaja-ihmisiä 
aina on mukana, silloin kun Viisaus puhuu maailmalle, etsien lap¬ 
siaan, saattavat lapset olla turvassa. Sillä heidän pikkuinen lau¬ 
mansa on kasvava ja lopulta täyttävä maailman. Nämä mietteet 
johtuivat mieleeni ajatellessani teosofista liikettä. Niin pieni kun 
tämä liike vielä onkin, niin huomaamaton suuren maailman humussa, 
on se kuitenkin ennen muita kutsuttu aikaansaamaan mitä suurimpia 
asioita. »Tulevaisuus on meidän, jos me pysymme tehtävällemme 
uskollisina“, saattavat kaikki vilpittömät teosofit ja viisauden ra¬ 
kastajat tyyneesti ajatella. Tulevaisuus on totisesti teosofian, jos 
vain osaamme lukea historiaa. Madame Blavatsky kirjotti eräässä 
artikkelissaan: „. . . Kuollut puustainusko ja pappisvalta on jo 
aikansa elänyt. Maailman täytyy liikkua ja kulkea eteenpäin, 
muuten uhkaa seisahdus ja kuolema. Älyllinen kehitys kulkee 
rinnakkain ruumiillisen kanssa ja molemmat lähenevät Ainoata To¬ 
tuutta — joka on sydän ihmiskunnan ruumiissa samoinkuin sen 
kehitys on veri. Jos kiertokulku hetkeksi pysähtyy, seisahtuu 
sydän ja inhimillinen koneisto on kuollut. Kristuksen palvelijat 
ne ne tahtovat tappaa tai ainakin lamauttaa totuuden iskemällä 
siihen nuijansa, jonka nimi on: puustani, joka kuolettaa. Mutta 
loppu on lähellä. Mitä Coleridge on sanonut politillisesta hirmu- 

vallasta sopii vielä suuremmalla syyllä sanottavaksi uskonnollisesta 
hirmuvallasta. Jollei kirkko peräytä raskasta kättään, joka paina¬ 
jaisena puristaa miljonain uskovaisten ahdistettuja rintoja ja pitää 


heidän järkensä lamassa taikauskon kynsissä, on ritualistinen kirkko 


oleva tuomittu luopumaan paikastaan uskonnon hyväksi — ja 
kuolemaan. Pian on kirkko seisova valinnan edessä. Sillä kun 
kansa kerran on saava tiedon siitä totuudesta, jota kirkko niin 
suurella huolella peittää, on toinen kahdesta seikasta tapahtuva: 
kirkko on joko häviävä kansan kautta tahi sitten — jos syvät 
rivit on jätetty pimeyteen ja kuolleen kirjaimen orjuuteen — se 
on häviävä kansan kanssa. Tulevatkohan ne, jotka palvelevat 
ikuista totuutta — josta ovat tehneet kirkollisessa pyörässä alitui¬ 
sesti pyörivän oravan, — osottautumaan siksi epäitsekkäiksi, että 
kahdesta välttämättömästi asiasta valitsevat paremman? Ken tietää! 

»Toistan vielä kerran: ainoastaan teosofia oikein ymmärret¬ 
tynä voipi pelastaa maailman toivottomuudesta aikaansaaden jälleen 
semmoisen yhteiskunnallisen ja uskonnollisen puhdistuksen, jommoisen 
kerran ennen historian aikana Gautama Buddha pani toimeen; 
rauhallisen uudistuksen, joka toimitetaan verentippaakaan vuodatta¬ 
matta ja jolloin kukin jää isäinsä uskoon, jos niin haluaa. Tätä 
tehdäkseen hänen ainoastaan tulee viskata luotaan nuo ihmistekoi¬ 
set loiskasvannaiset, jotka nykyään tukehuttavat kaikkia maailman 
uskontoja ja kirkkoja. Hyväksyköön ja omistakoon ainoastaan 
olennaisen — joka kaikissa on sama: nimittäin hengen, joka tekee 
sen ihmisen eläväksi ja kuolemattomaksi, jossa se asuu. Tuntekoon 
jokainen ihminen itsensä kutsutuksi etsimään ihannettaan, sitä tähteä, 
jonka valo loistaa hänen tielleen. Seuratkoon hän sitä koskaan 
väistymättä sen tieltä; ja miltei varmasti hän on saavuttava elämän 
„majakan“ — totuuden: vähät siitä, onko hän etsinyt ja löytänyt 
sen seimen tai kaivon pohjasta . . .“ (Le phare de 1’ inconnu, 
La Revue theosophique, 1889). 

Näin H. P. B. kaksikymmentä vuotta sitten. Nyt tiedämme 
sanoa, että teosofinen liike on sitä varten syntynyt, että se val¬ 
mistaisi maaperän sille suurelle maailman uskonnolle, joka ennen 



tuleva on. Teosofinen liike on huutajan ääni korvessa, 


Mestarin edellä käyvä Johannes kastaja. Mikäli tämä liike pysyy 
tehtävälleen uskollisena, sikäli se jouduttaa uuden »Vapahtajan" 
tuloa. Ja muistakaamme tärkeä kohta: se läksy mikä meidän 
ehdottomasti on opittava ja maailmalle opetettava, ennenkuin suuri 
opettaja voi ilmestyä, on: suvaitsevuus, .suvaitsevaisuus sekä uskon¬ 
nollisessa että jokapäiväisessä merkityksessä, ettemme luule olevamme 
jotakin, vaan kunnioitamme toisiamme. 



Leadbeater-juttu oli koetus Teosofiselle Seuralle. Se näkyy 
nyt olevan onnellisesti ratkaistu. Vuosikokouksessa oli hallinnon 

yksimielinen päätös, että Mr Leadbeater on koska tahansa terve¬ 
tullut takaisin T. S:aan. Presidenttimme, Mrs Annie Besant, lausui¬ 
kin seuraavat toiverikkaat sanat teosofisen liikkeen tulevaisuudesta: 

»Vuodesta 1910 lähtien Teosofiselle Seuralle alkaa ajanjakso 
verratonta mahtia, yleismaailmallista vaikutusvaltaa, kunnes se seisoo 
maailman edessä vapaamielisen, henkisen ja sentähden vapaan Us¬ 
konnon tunnustettuna lipunkantajana. Tämä on nyt varma, sen¬ 
tähden että Seura kokonaisuudessaan on julistanut puoltavansa 
suvaitsevaisuutta, vapautta ja veljeyttä. Ja minä, nöyrä palvelija 
niiden Mestarien, jotka sen perustivat; H. P. Blavatskyn ja H. S. 
Olcottin seuraaja heidän omasta määräyksestään; Seuran presidentti 
Mestrein tahdosta, presidenttiperustajan nimittämänä ja jäsenten va¬ 
litsemana: minä en pyydä niitä itseäni seuraamaan, jotka eivät sitä 
halua; heittäkööt, jos hyväksi näkevät, käsistään sen tilaisuuden, 
joka vain kerran tarjoutuu kunkin ajanjakson alkaessa, ja huomat¬ 
koot aikanaan, kuinka suuri heidän hylkäämänsä tilaisuus oli. Mutta 
minä kutsun teidän joukostanne niitä, jotka ovat halukkaita minua 
seuraamaan uuteen ajanjaksoon — jossa Vanhemmat Veljet taasen 
ovat omasta armollisesta julistuksestaan Teosofisen Seuransa ensim- 
äisenä osastona — työskentelemään kanssani Teosofian nimessä 
kansojen rauhan ja maailman valistuksen puolesta. “ 

* 

Suvaitsevaisuudesta puhuttaessa täytyy minun sanoa, että on 
kysymys, josta teosofeinkin kesken näkyy olevan vaikea puhua, ja 
se kysymys on sukupuolikysymys. Epäilemättä asia on arkaluon¬ 
toinen ja vaikea on välttää toisten tunteiden loukkaamista. Mutta 
toiselta puolen ovat ihmiset liiankin nopeita sukupuoliasioissa väärin- 
käsittämään ja epäilemään toisiaan, jopa „pahaakin“ toisistaan luu¬ 
lemaan. Jos joku uskaltaa niistä asioista puhua, lausuen vapaampia 
mielipiteitä, otaksutaan heti, että hän tahtoo itseään »puolustaa". 
Ja itseään merkitsee tietysti omaa huonouttaan. 

Olen eräältä kunnioitettavalta viime vuoden lukijalta vastaan¬ 
ottanut pitkähkön ja vakavan kirjeen, jossa hän moittii »Tietäjää" 
siitä, että se tarjoo luettavaksi semmoistakin, joka ei ole teosofista, 
nim. viime lokakuun vihossa Aatteen artikkelin »Ihanneyhteiskunta". 
Hän moittii minua siiitä, että vapauden nimessä loukkaan ja sorran 
enemmistön mielipidettä ollakseni yhdelle ainoalle yksilölle suvait¬ 
sevainen. 

Olen pahoillani tästä enkä tahtoisi aiheuttaa pahaa mieltä yh¬ 
dellekään lukijalle, sillä »Tietäjän" tehtävä on enemmän rakentavaa 
kuin repivää laatua. Mutta toiselta puolen teosofit ja »Tietäjän" 
lukijat ovat mielestäni ihmisiä, jotka ovat tottuneet itsenäiseen 
ajatteluun eivätkä säikähdä toisen poikkeavia mielipiteitä. Onhan 




44 


TIETÄJÄ 


N:o 2 


sitäpaitsi Aatteen kanta siksi tunnettu, ettei sen johdosta tarvitsisi 
olla sokkosilla. Itse olen kauan aikaa odottanut tilaisuutta kirjot- 
taa yhtä ja toista juuri tästä samasta arkaluontoisesta asiasta. Mutta 
tiedän varmasti, että monet ajatukseni tuntuisivat monen mielestä 
kauheilta, vaikka samalla tiedän, että monta voisin auttaa ja loh- 
duttaakin. 


Kuinka paljon kirjallisuutta meidän aikanamme painetaan ja 
julkaistaan! Kuinka paljon vaivaa nähdään! Mutta kuinka paljon 
turhaa käännellään ja kirjotellaan, kun ajattelee, että suuret paljou¬ 
det todella hyvää ja ylevää kirjallisuutta jätetään aivan unohduk¬ 
siin. Suomessakin ilmestyy kirjoja sadottain joka vuosi. Mutta jos 
lähtee kirjakauppaan ja kysyy mitä kirjoja pitää ostaa tutustuakseen 
perinpohjin esim. itämaalaisiin uskontoihin, mitä muiden kansojen pyhiä 
kirjoja on suomen kielellä luettava, kuuluu vastaus: ei suomen kie¬ 
lellä ole semmoista kirjallisuutta ollenkaan ... Tai ehkä joku tie¬ 
tää sanoa: onhan Teosofisen Kustannusliikkeen toimesta ilmestynyt 
buddhalainen katkismus ja Bhagavad Gita, ja teosofisessa aikakaus¬ 
kirjassa on ollut suomennoksena Taoteking ja Dhammapada. Niin, 
tämä kunnia on miltei yksinomaan meidän. 

Ja kuinka vähän me taas olemme voineet! Miksi meillä ei 
jo ole suuri teosofinen kirjallisuus suomen kielellä — kirjallisuus, 
joka käsittäisi m. m. pyhät maailmankirjallisuuden helmet? Syy on 
selvä. Olemme köyhiä ja kirjallisuus on kallista. Mitä luulette, 
arvoisat lukijat, että kirjan painattaminen maksaa? Satoja ja tu¬ 
hansia markkoja. Ottakaamme esimerkki. Jokainen „Zanonin“ 
kaksoisvihko maksaa painettuna neljä sataa markkaa, suomennos 
noin sata markkaa, siis yhteensä noin viisisataa markkaa. Kaksois- 
vihkoja tulee kahdeksan. Koko teos maksaa täten neljä tuhatta 
markkaa. Ihmettelettekö, että vihkoja ilmestyy harvakseen? Jospa 
edes olisi sillä tuhat tilaajaa! 

Te sanotte: „Zanoni on romaani. Julkaiskaa arvokkaampaa 
kirjallisuutta". No niin, mutta oletteko lukeneet Zanonia? Se ei 
olekkaan tavallinen romaani. Rakkautta siinä on ja seikkailuja, 
mutta — ken tahtoo opetuslapseksi, lukekoon Zanonin. Ken tah¬ 
too tietää, miten vihityt elävät, lukekoon Zanonin. Ken tahtoo 
silminnähtävän todistuksen siitä, että Mad. Blavatsky ei „keksinyt“ 
Mestareita ja Salaista Veljeskuntaa, lukekoon Zanonin, joka kirjo- 
tettiin v. 1848. 

Täytyyhän meidän kaikissa tapauksissa iloita siitä, mitä jo on 
saatu aikaan — teosofinen kirjallisuus on mennyt hyvin kaupaksi. 
Suomen kansa on osottanut, että se haluaa muutakin ravintoa kuin 

ruumiillispersonallista. Suomen kansa panee arvoa henkisillekin 
aarteille, taivaallisille, joita ei koi syö eikä ruoste raiskaa. 

Nyt on vain tärkeä, jos tahdomme vastedeskin menestyä, että 
jokainen asianharrastaja hankkii itselleen, mikäli mahdollista, jokai¬ 
sen uuden teosofisen kirjan, vieläpä lahjottaa vähempivaraiselle ys¬ 
tävälleen, jos siihen kykenee. Sillä tavalla on varma menekki 
uudelle kirjalle taattu, ja siten saamme kirjallisuutemme kasvamaan. 
Ellei kirjallisuus kasva, eivät aatteet leviä. Mutta aatteiden levit¬ 
täminen on juuri uskottu meidän huostaamme! 

Sentähden minua ilahuttaa uutinen semmoinen kuin seuraava, 
joka kirjotetaan minulle Kilpuan Korvenkylästä: »Nykyään olemme 
pyrkimyksemme elvyttämiseksi perustaneet keskenämme teosofisen 
lainakirjaston. Osuusmaksu on ainoastaan 2 mk. 50 p. ja sitten 
vuosimaksua 50 p. vuodessa joka jäseneltä. Meitä on nyt kym¬ 
menkunta osakasta, joten kykenimme joulukuun lopussa, hinnan¬ 
alennuksen aikana ostamaan kirjoja 30 markan arvosta. Kirjoja 
lainataan myöskin syrjäisille, mutta vähän kalliimmalla lainausmak- 
sulla kuin osakkaille. Lainausmaksuina saadut rahat käytetään uusien 
kirjojen ostoon ja entisten kunnossapitoon. Ja kenties vielä osak¬ 
kaatkin lisääntyvät, joten voidaan kirjastoa vähitellen kartuttaa. 
Sääntöjen mukaan ostetaan siihen ainoastaan teosofista ja muuta 
samansuuntaista kirjallisuutta. Ja säännöissä on m. m. määrä, että 
jos kirjasto-osuuskunnan jäsenet sattuisivat vähenemään niin vähiksi, 
että pidettäisiin parhaana lakkauttaa, niin sen omaisuus luovutetaan 
Teosofiselle Seuralle. “ 

Tätä esimerkkiä voisivat varattomat joka paikassa noudattaa. 

Eräässä seurassa oli äskettäin puhe kieltolaista. Keskusteltiin 
sinne tänne sen puolesta ja sitä vastaan ja lopuksi arveltiin, että 
kestää kauan, ennenkuin niin ihanteellisia oloja aikaansaadaan. 
Muuan läsnäolija huomautti tähän: »Kuka se sitten estää Suomen 
kansaa käytännössä toteuttamasta kieltolakia? Kirjotettu lakiko on 
pääasia? Lakatkaamme tällä hetkellä alkoholia nauttimasta, niin 
on kieltolaki toimeenpantu ilman juhlallisuuksia, ilman virkamiehiä, 
ilman rahamenoja, ilman lakipykäliä . . .“ 

H. P. Blavatsky ja viisauden 

MESTARIT. 


(Jatk. edell. nrroon). 

Seuraavat ajanmäärät ovat otetut eräästä paperista, jonka 
löysin Adyarissa. Sen käsialaa en tunne, allekirjotus puuttuu. Se 
vastatkoon puolestaan omalla arvollaan. 

»Vuonna 1848 heti naimisensa jälkeen lähti Helena Blavatsky 
Kaukasuksesta ja tuli Egyptiin kreivitär Kiseleffin seurassa. Hän 
kävi Ateenassa, Smyrnassa ja Vähässä Aasiassa ja teki ensimäisen 
onnistumattoman yrityksen päästä Tihettiin. Vuonna 1853, kun 
Nepalin lähetystö vieraili Lontoossa (mutta v. 1851 hänen oman 
päiväkirjansa mukaan) hän oli Lontoossa ja tapasi siellä Mestarinsa. 
Sieltä hän lähti Etelä-Amerikkaan ja Tyyneen meren saarten yli 
Intiaan ja teki toisen yrityksen päästä Tihettiin, mutta turhaan. 
Hän palasi Englantiin Kiinan, Japanin ja Amerikan kautta noin 
1853. Sitten hän matkusti Amerikan Yhdysvaltoihin ja Keski- 
Amerikkaan ja tuli takaisin Englantiin 1855 tai -56. Sieltä hän 
taaskin matkusti Intiaan Egyptin kautta ja vähää ennen suurta In¬ 
tian kapinaa teki hän kolmannen onnistumattoman yrityksen tun¬ 
keutua Tihettiin. Senjälkeen hän katoo näkyvistä, ilmestyy Venä¬ 
jälle v:n 1858 lopulla tai 1859 vuoden alussa. Hän asui Tifli- 
sissä vuodesta 1861 vuoteen 1863 ja lähti sitten Egyptiin ja sieltä 
Persiaan, kulki yli Keski-Aasian ja pääsi Tihettiin noin 1864. 
Hän kävi kiireimmiten Italiassa v. 1866 ja matkusti sieltä takaisin 
Intiaan ja vielä pohjoisempaan, Kumlunin vuoristoon ja Palti-jär- 
ven tienoille ja Tihettiin. Hän palasi Odessaan Egyptin ja Krei¬ 
kan kautta v. 1872.“ 

Vuonna 1872 Theosophistin mukaaan Madame Blavatsky kärsi 
haaksirikon ja, odottaessaan Venäjältä rahalähetystä, sai turvaa ja 
suojaa, eräiltä henkilöltä, jotka myöhemmin tulivat tekemään hä¬ 
nelle paljon pahaa — nim. herrasväki Coulombilta, jotka silloin 
pitivät erästä hotellia Egyptin Kairossa. Madame Coulomb näyt¬ 
tää olleen mediumi ja siten vetäneen puoleensa Madame Blavat- 
skyn huomion. Heidän tuttavuutensa oli lyhytaikainen, sillä Bla¬ 
vatsky lähti pian Venäjälle ja sieltä Ranskaan ja Amerikkaan. 
Viimemainitussa maassa tapasi hän eversti Olcottin, jonka avulla 
hän, noudattaen saamaansa käskyä, perusti Teosofisen Seuran 17 
p:nä marrask. 1875. Sen ajan historia on luettavana eversti Ol¬ 
cottin kirjassa Old Diary Leaves, missä puhutaan H. P. B:n ih- 

meellisistä voimista ja häntä ympäröivistä monenlaisista ilmiöistä. 
Amerikasta tulivat molemmat perustajat Intiaan ja asettuivat ensin 
joksikin ajaksi asumaan Bombayhin. Sinne saapui madame Bla- 
vatskylle madame Coulombilta kirje, päivätty 10 p:nä kesäk. 1879. 
Siinä kertoi viimemainittu kärsimistään vaikeuksista ja pyysi lainaksi 
200 rupiita. Myöhään keväällä 1880 tuli pariskunta Coulomb Bom¬ 
bayhin suurta köyhyyttä kärsien. Madame Blavatskyn kävi heitä sääliksi, 
hän auttoi heitä ja otti heidät myöhemmin asumaan Adyarin pääkort- 
teriin, missä herra Coulomb oli kirjastonhoitajana eli — koska 
kirjasto vielä oli tulevaisuuden toiveena — kaiken työn tekijänä 
ja madame Coulomb oli emännöitsijänä ja taloudenhoitajana. 

Se työ, jonka madame Blavatsky ja eversti Olcott suorittivat 
Intiassa, on hyvin tunnettu; samat ihmeet ympäröivät H. P. B:tä 
Intiassa kuin Amerikassa, ja kun sen lisäksi otetaan huomioon hä¬ 
nen merkilliset tietonsa niistä suurista totuuksista, jotka ovat kaik¬ 
kien uskontojen perustuksena, ja hänen harras rakkautensa Intiaa, 
»Mestarinsa isänmaata” kohtaan, niin eipä ihme, että sivistyneet 
intialaiset joukottain kokoontuivat hänen ympärilleen. Taaskin ke¬ 
hotan kaikkia, jotka haluavat nähdä todistuksia hänen salaisten 
kykyjensä erinomaisesta voimasta ja suuruudesta lukemaan kirjaa 
»Old Diary Leaves”. Hänen nerokkaat kirjotuksensa Theosophist- 
lehden palstoilla osottavat hänen suurta tietoaan ja Mestarien taa- 
jät esiintymiset ja kanssakäyminen H. P. B:n ja hänen ympärillään 
olevien kanssa tuli laajalti tunnetuksi. Mr. Sinnett kirjassa Occult 
World on tehnyt selkoa omista ja oman piirinsä kokemuksista; eh¬ 
käpä olikin kaikkein suurin ihme se muutos, jonka H. P. B. sai 
aikaan tässä skeptillisessä englantilais-intialaisessa miehessä, Pione- 
neerin päätoimittajassa, joka tultuaan madame Blavatskyn välityk¬ 
sellä yhteen Mestari K. H:n kanssa muuttui Hänen uskolliseksi 
oppilaakseen ja vakavasti palveli häntä kautta kaikkien vaiheiden. 

Jos ihmistodistus koskaan voi jotakin tosiasiaa vahvistaa oi¬ 
keaksi, niin Mestarien esiintyminen ja Heiltä vuosikausien kuluessa 
saapuneiden sanomien todenperäisyys on ulkopuolella kaikkea epäi¬ 
lystä. Tahdon ottaa muutamia esimerkkejä sieltä täältä. Mr. S. 
Raamasvaamier antoi tammik. 1 p:nä 1881 kuoreen suletun kir¬ 
jeen madame Blavatskylle ja lähti sitten ajelemaan hänen ja eversti 
Olcottin ja Damodarin kanssa. Palatessaan kotiin he kaikki näki¬ 
vät palkongin ylitse nojautuvan miehen, jonka eversti ja Damo- 
dar tunsivat madame Blavatskyn Mestariksi. Hän nosti päänsä ja 
päästi käsistään maahan kirjeen; se oli kirjotettu tibettikirjaimilla 
ja oli vastauksena Mr. Raamasvaamierin kirjeeseen. Tämä mies 
vakuuttaa kirjallisesti 28 p:nä jouluk. 1881, että madame Blavatsky 
ei eronnut hänen näkyvistään siitä hetkestä asti, jolloin hän antoi 
kirjeensä, siihen saakka kuin hän näki tuon olennon pudottavan 

vastauksen maahan. Mr. ja Mrs. Scott 1 ), eversti Olcott, madame 
Blavatsky, Mr. M. Murad Ali Beg, Mr. Damodar K. Mavalankar 
ja pandiitti Bhavaani Shankar istuivat yhdessä palkongilla, josta 
näkyi puolihämärästi kirjastohuone ja sen takana toinen kirkkaasti 
valaistu huone. Mr. Scott näki miehen, jonka hän valokuvan mu¬ 
kaan tunsi Mestari Miksi, astuvan valaistuun huoneeseen; hän kä¬ 
veli pöydän luo ja siinä tavattiin sitten tutulla käsialalla kirjotettu 
kirje. Eversti Olcott kirjottaa 30 p:nä syysk. 1881: „Tämä sama 
Veli tuli kerran lihallisessa muodossa luokseni Bombayssa, ratsastaen 
täydessä päivänvalossa hevosen selässä. Hän kutsui minut palve¬ 
lijan kautta H. P. B:n bangalowin etuhuoneeseen. (H. P. B. oli 
itse sillä hetkellä toisessa bangalowissa). Hän tuli moittimaan mi¬ 
nua jostakin, mitä olin tehnyt hullusti T. S:n asioissa, ja koska 
myöskin H. P. B. ansaitsi moitetta, sähkötti hän tälle käskyn tulla 
paikalle, s. o. hän käänsi päänsä ja ojensi sormensa sinne päin, 
missä H. P. B. oli. Heti tuli H. P. B. juosten ja nähdessään 
hänet lankesi polvilleen ja osotti kunnioitustaan. Minun ääneni ja 
Hänen oli kuultu toisessa bangalowissa, mutta ainoastaan H. P. B. 
ja minä ja palvelija näimme Hänet. Toisella kerralla kaksi tai 
kolme henkilöä istui minun bangalowini verannalla Girgaumin piiri¬ 
kunnassa ja näki hindulaisen miehen tulevan ratsain ja astuvan alas 
hevosen selästä H. P. B:n portaitten edessä ja astuvan hänen huo¬ 
neeseensa. Minä menin ja vartioitsin hevosta, kunnes vieras tuli 
ulos, astui selkään ja katosi. Tämäkin oli yksi Veli lihaa ja verta." 

Tällä ajalla asuivat Coulombit Bombayn päämajassa ja madame 
C. spiritistinä ei epäillyt ilmiöiden todenperäisyyttä. Hän vain 
kiihkoisena ja taikauskoisena kristittynä piti niitä — koska niillä 
oli paljon tekemistä ei-kristittyjen kanssa — paholaisen tekoina. 
Mr. Martrando B. Naagnaath, joka paljon oli perustajien seurassa 
Bombayssa vuosien 1879 ja 1889 välillä, kertoo esimerkkejä siitä, 
että hän „usein näki näkymättömiä Veljiä Teosofisen Seuran ensi- 
mäisestä osastosta". (Teosofinen Seura oli alkuaikoinaan järjes¬ 
tetty kolmeksi osastoksi, joista ensimäiseen kuuluivat Mestarit.) 
V. 1881 hän kolmen muun teosofin kanssa keskusteli madame 
Blavatskyn kanssa mad. Coulombin läsnäollessa ja silloin he näki¬ 
vät Mestari K. H:n „noin kahdeksan tai kymmenen jalan päässä". 
»Hänellä oli päällään valkoinen väljä vaippa ja tukkansa ja par¬ 
tansa oli pitkä ja aaltoileva; hän näytti vähitellen muodostuvan 
ilmasta 20—30 jalan päässä meistä pienen pensaikon edessä. Bla¬ 
vatsky kysyi meidän läsnäollessamme mad. Coulombilta; 'Onko 
tämä hyvä veli paholainen?’ koska hänen oli tapana sanoa niin ja 


x ) Mr. Scott oli siviilivirkamiehenä Intiassa ja kohosi Oudhin oikeu¬ 
den edustajaksi (judicial commissioner). 

ajatella nähdessään Veljiä, ja pelätessään niitä. Mad. C. vastasi: 
’Ei, tämä on ihminen.* Mestari näkyi sitten täydessä haahmossaan 
pari kolme minuuttia ja hävisi sitten verkallensa sulautuen pensai¬ 
kon sisään“. Tämä kertomus, joka tekee selkoa monista muistakin 
ilmiöistä, on päivätty Bombayssä 14 p. helmik. 1882. Sen va¬ 
kuutena on pandiitti Bhavaani Shankar. 

Senjälkeen kun Seuran päämaja oli muutettu Adyariin, (30 p. 
jouluk. 1882), tapahtui useasti samanlaisia Mestarien ilmestyksiä: 
talossa oli tapana, että illoin kokoonnuttiin tasakatolle, ja sinne 
tuli tuon tuostakin joku Mestari näkyväisenä suopeasti keskustele¬ 
maan ja antamaan opetuksia. Mr. Leadbeater, joka Seuran puo¬ 
lesta työskenteli Adyarissa ja muualla Intiassa ja Ceylonissa, vuo¬ 
sien 1884 ja 1888 välillä, kirjottaa seuraavasti: „Mielelläni tun¬ 
nustan, että monta kertaa olen nähnyt Mestarien esiintyvän ai¬ 
neellistuneina Adyarin päämajassa. Niinpä olen siellä nähnyt 
Mestari M:n, Mestari K. H:n ja Mestari D. K:n ja vielä yhden 
toisenkin Veljeskunnan jäsenen paitsi muutamia oppilaita, jotka 
toimivat heidän lähettiläinään. Tuollaisia ilmestyksiä sattui toisi¬ 
naan päärakennuksen tasakatolla, toisinaan omassa huoneessani vir¬ 
ran äyräällä ja monasti myös puutarhassa. Aineellistuminen kesti 
usein 20 minuuttia ja ainakin kahtena kertana paljon yli puolen 
tuntia". 

Nämä Mestarien ilmestykset eivät kuitenkaan rajottuneet ai¬ 
noastaan Bombayn ja Madrasin päämajoihin. 

Mr T. Brown kertoo seuraavaa kirjassaan „Kokemakseni In¬ 
tiassa Lahorella on erityinen mielenkiinto, koska me siellä näimme 
itse Mestari Kut Huumin fyysillisessä ruumiissaan. Iltapäivänä 
marrask. 19 p:nä näin minä Mestarin selvässä päivänvalossa ja 
tunsin hänet, ja aamulla 20 p:nä tuli hän minun telttaani ja sanoi: 
'Nyt näet minut edessäsi lihallisesti: katso ja hanki varmuus siitä, 
että se on minä itse’. Hän jätti minulle kirjeen täynnä opetuksia 
ja silkkiliinan, jotka molemmat vielä ovat minun hallussani. Kirje 
on niinkuin tavallista kirjotettu ikäänkuin sinisellä kynällä samalla 
käsialalla kuin mikä on Madrasissa saadulla kirjeenvaihdolla ja 
toistakymmentä henkilöä on todistanut, että se on Mahaatma Kut 
Huumin käsialaa. Kirjeessä sanottiin, että minä ensiksi olin näh¬ 
nyt hänet astraliruumiissaan, sitten ruumiissa matkan päästä ja että 
nyt viimein näin hänet omassa fyysillisessä ruumiissaan, niin lähellä 
itseäni, että voisin maamiehilleni vakuuttaa olevani oman personal- 
lisen tiedon kautta yhtä vakuutettu Mahaatmoiden olemassaolosta 
kuin omastani. Kirje on yksityistä laatua enkä voi siitä mainita 
muita kohtia. Illalla 21 p:nä eversti Olcott, Damodar ja minä 
istuimme ulkopuolella shamiaanaa, kun luonamme kävi . . . (Mes¬ 
tarin pääoppilas eli tsheela, joka nyt on vihitty) ja kertoi meille, 

että Mestari aikoi tulla luoksemme. Mestari tuli sitten meidän 
lähellemme,antoi neuvoja Damodarille ja käveli pois". 

Tästä samasta Mestarin käynnistä Lahoressa marraskuussa 1883 
Damodar itse kertoo monta yksityiskohtaa. Mahaatma K. H:sta 
hän sanoo: „ Siellä Hän kävi luonani ruumiillisesti kolmena yönä 
peräkkäin, noin kolme tuntia kerrallaan, jolloin minulla itselläni oli 
täysi tietoisuus, ja yhdellä kerralla vielä tulin ulos talosta Häntä 
vastaan. Hän, jonka minä Lahoressa näin, oli sama, jonka olin 
nähnyt astralimuodossa Teosofisen Seuran päämajassa, ja sama 
myöskin kuin Hän, jonka näyissä ja horrostiloissa olin nähnyt Hä¬ 
nen omassa talossaan tuhansien penikulmien päässä, jonne minä 
tietysti pääsin Hänen suoranaisella avullaan ja Hänen suojelukses¬ 
saan. Noissa tilaisuuksissa minä, koska psyykihiset kykyni eivät 
vielä olleet paljonkaan kehittyneet, aina olin nähnyt Hänet 
vähän hämäränä muotona, mutta Hänen kasvonpiirteensä olivat 
kyllä aivan selvät ja niiden kuva kaivautui syvälle sieluni silmään 
ja muistiin. Nyt taas Lahoressa, Jammussa ja muualla on vaiku¬ 
telma ihan erilainen. Edellisinä kertoina minun tervehtiessäni kä¬ 
teni kulkivat Hänen muotonsa läpi, jotavastoin näissä myöhemmissä 
tilaisuuksissa käteni tapailivat kiinteitä vaatteita ja lihaa. Tässä 
näin minä edessäni elävän ihmisen , kasvoiltansa samana, mutta 
paljon valtaavampana koko olemuksessaan ja käytöksessään kuin 
Hän, jota niin usein olin katsellut valokuvasta, joka on Mad. Bla- 
vatskyn hallussa, ja siitä toisesta, missä hän on yhdessä Mr. Sin- 
nettin kanssa. Minä en tässä tahdo viivähtää siinä tosiseikassa, 
että sekä eversti Olcott että Mr. Brown erikseen näkivät hänet 
kahtena yönä Lahoressa, koska he itse kumpikin voivat siitä puhua, 
jos he tahtovat. Jammussa, minne me tulimme Lahoresta, Mr. 
Brown ja minä näimme Hänet kolmantena iltana siitä kuin saa¬ 
vuimme sinne ja saimme Häneltä kirjeen tutulla käsialalla puhu¬ 
mattakaan siitä, että Hän kävi minun luonani yksin melkein joka 
päivä. Se mikä tapahtui seuraavana päivänä, on tunnettua mel¬ 
kein joka ihmiselle Jammussa, Minulla oli se suuri onni, että mi¬ 
nut lähetettiin noutamaan ja sallittiin tulla erääseen pyhään Aashra- 
maan, missä viivyin muutamia päiviä useiden Himavatin Mestarei¬ 
den ja heidän oppilastensa siunatussa seurassa. Siellä tapasin sekä 
oman Gurudevani ja eversti Olcottin Mestarin että useita muitakin 
Veljeskunnan jäseniä, niiden joukossa yhden korkeimpia. Minä 
valitan, että käyntini tuolla paikalla on niin kokonaan yksityistä 
laatua, etten voi siitä sanoa enempää. Riittäköön, että se seutu, 
missä kävin, on Himaalaija-vuoristossa, eikä missään mielikuvituk¬ 
sen „suvimaassa“ ja että minä näin Hänet omassa shtuulasharii- 
rassani (fyysillisessä ruumiissani) ollen ja näin Mestarini täydelleen 
samaksi kuin se, johon olin tutustunut oppilaskauteni varhaisena 

maila ajalla. Minä näin siis rakastetun Guruni elävänä ihmisenä 
ja vieläpä verrattain nuorena muutamien muiden siunatun seuran 
Saadhujen rinnalla, mutta paljon lempeämpänä: eikä hän ollut liian 
ylväs joskus sanomaan iloisen huomautuksen tai keskustelemaan. 
Niinpä minä toisena päivänä tuloni jälkeen aterian perästä sain enem¬ 
män kuin tunnin ajan keskustella Mestarini kanssa. Hän kysyi minulta 
hymyillen, miksikä minä niin hämmästyneenä katselin Häntä ja 
minä vastaukseksi kysyin: „Kuinka, Mestarini, muutamat Seuramme 
jäsenet ovat saaneet päähänsä sen käsityksen, että sinä olet „van- 
hanpuoleinen mies" ja että he ovat selvänäköisesti nähneet sinun 
yli kuudenkymmenen vuoden vanhuksen näköisenä?" Tähän hän 
miellyttävästi hymyili ja sanoi, että tämä viimeinen väärinkäsitys 
aiheutui erään Brahmatshaariin kertomuksista, joka N. W. P:ssä 
oli erään vedaantalaisen Svaamin oppilas ja joka viime vuonna 
Tibetissä oli tavannut vanhanpuoleisen Laaman, erään lahkon pää¬ 
miehen, joka siihen aikaan oli Mestarini matkakumppani. Sanottu 
Brahmatshaarii kertoi kohtauksesta Intiassa ja sai useita henkilöitä 
luulemaan Laamaa itse Mestariksi. Mitä siihen tuli että Hän usein 
oli selvänäköisesti nähty „vanhanpuoleisena miehenä", niin hän 
lisäsi: se ei voinut olla todellista selvänäköisyyttä, sillä se ei voisi joh¬ 
dattaa niin erehdyttävään käsitykseen. Sitten hän lempeästi nuhteli mi¬ 
nua siitä, että annoin mitään merkitystä Gurun iälle, koska näkö usein 
pettää j. n. e. ja selitti muita kohtia." (Jatk.) 

Annie Besant 


Mestari jeesus. 

Ote kirjeestä, jonka Mr. C. W. Leadbeater helmikuussa 1907 
kirjotti eräälle unitaariselle papille. Unitaarit, niinkuin tunnettu, 
hylkäävät kolminaisuusopin ja Kristuksen jumaluuden; he ovat erään¬ 
laisia vapaamielisiä kristityitä. 

„Sakramenteissä on sangen elävä ja todellinen voima, kun 
niitä oikein toimitetaan — itse Logoksen voima — ja se tulee 
Mestari Jeesuksesta, koska tämä kuuluu hänen alaansa. Sitäkö te 
tarkotitte personallisella kosketuksella? 

Teidän piireissänne on miltei sammunut usko siihen, että hän 
suoranaisesti pitää kirkosta huolta. Teidän jäsenenne ajattelevat 
häntä opettajana, joka kuoli 2,000 vuotta sitten, eikä tänäpäivänä 
vielä vaikuttavana voimana. Teidän ystävänne ovat päässeet siitä 
harhauskosta, että hän olisi Jumala jossakin muussa merkityksessä 
kuin kaikki ihmiset; mutta siinä samassa he ovat unhottaneet, että 








52 


TIETÄJÄ 


N:o 2 


hän on yhä vielä elävä voima, todellinen olento — että hän toti¬ 
sesti on meidän kanssamme aina maailman loppuun asti, niinkuin 
hän sanoi. Ei häntä ole epäjumalana palveltava r vaan hän on 
se tiehyt, jonka kautta Jumalan Voima on koskettanut miljoonia 
ihmisiä — hän on se, jonka huoleen on uskottu Kristuksen työn 
hartaudellinen puoli. 

Uskojen uudistus täytyy tapahtua ja meidän kansamme ja 
aikamme merkkinä on älyllinen toimeliaisuus. Ohjatkaa sitä niin- 
hyvin kuin mahdollista totuudentietonne kautta, ja koettakaa pitää 
henkisyyttä elävänä ihmisten sydämissä, sillä ilman sitä on älylli¬ 
nen ponnistus ainoastaan esteeksi. Kuinka te parhaiten voitte tätä 
tehdä, sen itse huomannette. Jos Hän tahtoo antaa teille jonkun 
sanoman, niin Hän sen painaa teidän mieleenne, mutta jos minulle 
annettaisiin joku sanoma niin tietysti heti siitä ilmotan teille. Muis¬ 
takaa, ettei Hän ollut tämän uskonnon perustaja vaan Kristus. 
Minä arvelen, että me voimme pitää kirkkoa aiottuna, vaikka se 
nyt on kääntynyt kauaksi alussa viitotusta suunnastaan. Se oli 
tarkotettu kaikkia ihmistyyppejä varten; nyt se vastaa ainoastaan 
yhden luokan tarpeita ja niitäkin vaillinaisesti. Tämän älyllisen 
elpymisen tarkotuksena on juuri tulla avuksi toisenlaiselle luokalle, 
ja se pappi, jolla itsellään on tiedon suuri etu käytettävänään, hän 
kykenee todellakin kansaansa auttamaan. Sentähden teidän teo¬ 
sofianne asettaa teidät aivan erinomaiseen asemaan “. 

C. W. Leadbeater. 


Mitä teosofia opettaa. 

2. LUONTO. V 

Länsimaisessa sivistyneessä kielenkäytössä tuntuu »luonnolla" 
tarkotettavan sitä voimaa, joka synnyttää, pitää vireillä ja hävittää 
elämän aistittavia ilmiöitä. Tämä katsantotapa näkyy jo olleen 
vanhassa „ klassillisessa “ maailmassa. Latinainen natura johtuu 
nascor, natus sum, nasci-teonsanasta, joka merkitsee syntyä. Kreik¬ 
kalainen fysis johtuu fyein-teonsanasta, joka merkitsee siittää. Sekä 4 

latinan että kreikan mukaan on siis »luonto" siittämis- ja synnyt- 
tämistoimien ilmennyt tulos. Viimeksi mainitussa kielessä sanotaan 
esim. „ho kata fysin pateer", s. o. »luonnollinen isä", se joka on 
siittänyt lapsen. Ef. 2: 3:ssa sanotaan: „Kai eemen tekna fysei 
orgees", s. o. »olimme luonnon — eli siitoksen — mukaan vihan 

lapsia Tällä lausunnolla tarkottaa Paavali selvästi paljaita eläin- 
ihmisiä, joitten elämänhalu on „vihaa “ korkeampia elämänjärjestöjä 
vastaan. 

Koko sivistyneellä maailmalla ei näy olevan tarvetta ulottaa 
„luontoa“ laajemmalle kuin aistittaviin ilmiöihin. Tätä väitettä 
tukee se käytännössä oleva kielellinen yksipuolisuus, että ihan tosis¬ 
saan puhutaan „luonnottomista oloista»luonnonvastaisista teoista 
»luonnon lakien polkemisesta“ j. n. e. Kun tiedetään että suo¬ 
malainen »luonto “-sana johtuu luoda-teonsanasta, niin on siis 
»luonnoton“ jotakin sellaista, jota ei ole »luotuMutta jo n. s. 
profaninen filosofiakin tunnustaa, että kaikilla olemustiloilla on 
syynsä, ja että ne siis ovat »luotuja" eli syistä syntyneitä, joten 
ei mitään »luonnottomuutta" itsessään voi olla olemassa. 

Teosofinen kielenkäyttö on vapaa tällaisista ristiriitaisuuksista. 
Kun teosofisessa kirjallisuudessa puhutaan siitä elämänjärjestöstä, 
joka muun sivistyneen maailman ajatusopin mukaan on ainoa aja¬ 
teltu luonto, niin pannaan »luonnon" eteen laadunsana »fyysilli- 
nen luonto". Olisi vaan ollut suotavaa, että »fyysillinen" olisi 
käännetty suomeksi. Mutta kun ei arvatenkaan ole keksitty sopi¬ 
vaa sanaa, joka tyhjentävästi vastaisi »fyysillistä", on se jätetty 
kääntämättä. Mutta minusta on suomalainen »luonto" sittenkin 
lähempänä asiallisuutta kuin latinainen »natura" ja kreikkalainen 
»fysis", koska »luonnolla" ei tarvitse ymmärtää tavallista siitos- 
ja synnytystyötä vaan yleensä »luomista", ja teosofiseen ajatus¬ 
tapaan tottunut ihminen tietää hyvin, että »luominen" ylemmissä 
elämänjärjestöissä on jotakin perin toista kuin siitos ja synnytys. 

Teosofisen elämänymmärryksen mukaan jakautuu sama yhtei¬ 
nen luonto kahteen suureen luokkaan, joita samalla voisi nimittää 
toistensa vastakkaisiksi navoiksi . Nämä luokat ovat: ilmenemätön 
ja ilmennystilassa oleva elämä. Ilmenemätön elämä »luo" ilmen¬ 
nyttä, hallitsee sitä ja särpää sen aioonien eli »iankaikkisuuksien" 
kuluttua takaisin itseensä. 

Uudemman ajan materialismin mukaan on luonto itsessään 
tiedoton, tarkotukseton, tahdoton ja sokea mekanismi eli koneelli - 
nen voima. Ei siis ihmettä, että kristillinen kirkko tällaisen elä- 
mänopin vastapainoksi on erottanut jumalansa luonnosta, koska 
olisi mielettömyyttä omistaa elämän hallitsijalle tuollaiset ominai¬ 
suudet. Mutta kun materialismi ei tähän asti ole tullut tunte¬ 
maan mitään todellista automaattia eli itsestään toimivaa liikettä, 
on se tehnyt suuren verranto-opillisen virheen lausuessaan sen aat¬ 
teen, että n. s. luonnon voimat toimisivat itsestään, niitten takana 
olematta ohjaavaa järkeä, johtoa ja tietoista tarkotuksellisuutta. 
Jos niin olisi laita, ei taivaankappalten kulku ja liikunto olisi sään¬ 
nöllistä, sillä sokea umpimähkäisyys ei voi ilmetä säännöllisyytenä. 

Jos näkyväinen luonto olisi „sokeista" voimista riippuva, niin maa¬ 
pallo joskus ihan varmasti — edes tilapäisesti — unohtaisi kään- 
tymisensä akselinsa ympäri. Tästä seuraisi, että auringonnousu ja 
lasku myöhästyisivät. Mutta sellaista tapausta — mikäli tämän 
kirjottaja tuntee — ei ole koskaan »noteerattu", Auringon ei 
tiedetä sekuntiakaan myöhästyneen nousussaan tai laskussaan, 
vaikka maan liikuntoa ei mikään taitava materialistinen insinööri 
kontrolleeraa. Täytyy siis otaksua, että maan liikuntoa ohjaa jär¬ 
jellinen olento, joka osaa matematiikkaa paremmin kuin parhaat¬ 
kaan insinöörimme. 

Entä itse matematiikka? Miten se voisi olla „eksaktinen“ 
tiede, jos ne lait ja voimat, joitten paljaihin ilmiöihin koko tämä 
tiede perustuu, olisivat umpimähkäistä huitomista sinne tänne tai 
toisaalta vuoroin tavatonta kiirettä, vuoroin väsähtämistä? Mokoma 
oppi ei kelpaa edes »terveelle järjelle". 

Mutta teosofia opettaa, että ilmenemätön luonto on ilmen- 
nystilassa olevan käyttövoima, ja välttää siten kaiken ristiriitaisuu¬ 
den. Fyysillisen maailman verranto-oppikin — joka muuten pe¬ 
rustuu jokapäiväiseen kokemukseen — tukee tätä teosofian ope¬ 
tusta. Tiedetään hyvin, että esim. höyrykoneen suorittamaa työtä 
vastaa se voima, joka syntyy koneen „syöttöaineista“. Myös tie¬ 
detään, että tuon »syöttöainevoiman" koneen kunnossa pysyttämi¬ 
seksi täytyy olla koneen suorittamaa työvoimaa suurempi. Suurinta 
höyrynpainoa, minkä höyrykattila kestää, harvoin uskalletaan käyt¬ 
tää, ja jos sitä poikkeustapauksissa käytetäänkin, täytyy käyttöajan 
olla mahdollisimman lyhyt, ettei kattila räjähtäisi. 

Tämä tosiasia on suuren luonnon pienoiskuva. Ilmenemätön 
elämä on ikuinen, tyhjenemätön voimavarasto, mutta se ei ole 
automaatti juuri siitä syystä, ettei se itsessään ole missään liik¬ 
keessä eikä toiminnassa. Se ei tee eikä ole tekemättä mitään; 
se vaan on. Mutta niin pian kun jotakin on toiminnassa, täytyy 
tajunnan käsittää, että tuo toiminta tapahtuu ilmennystilaisessa 
luonnossa, joka saa kaiken voimansa siitä elämästä, missä ei voi 
olla minkäänlaista suhteellisuutta, koska sen olemus on totisesti 
rajaton täydellisyys. 

Ilmenemätön elämä ei koskaan voi tyhjentää itseään ilmen¬ 
neessä juuri sentähden, että se on ehdoton täydellisyys. Tämä 
tosiasia selittää sen näennäisen pulmallisuuden, että ilmenneen elä¬ 
män esiintyminen on ainaista. Jos ilmenemätön elämä voisi luke¬ 
mattomina iankaikkisuuksina kokonaisuudessaan esiintyä ilmenneenä, 
niin kaikki suhteellinen luonto lakkaisi joskus olemasta, toisin sa¬ 
noin suuren luonnon toinen napa häviäisi, mutta kun ei niin voi 
tapahtua, on tämä napa aina olemassa. Ainejärjestöt vaihtelevat 
ja vetäytyvät määrätyn ikänsä elettyään ilmenemättömään elämään, 

omaan kotiinsa, mutta sitä mukaa sukeltautuu ilmenemättömästä 
elämästä uusia ilmennystiloja. 

Ihminen kysyy usein pikkumaisuudessaan: „ Miksi tarvitsee olla 
ilmennystilassa olevaa elämää? Tarvitseeko rajattomuus kokemusta? 
Eikö se tunne itseään muuten kuin alituisesti luomalla ainetta ?“ 
Aikojen viisaus vastaa: „Ilmenemätön elämä ei pyri itseään tunte¬ 
maan. Se ei tarvitse mitään kokemusta, koska siinä ei ole min¬ 
käänlaista suhteellisuutta, mutta sen lakkaamaton luominen on sen 
äärettömyyden todistus. Tätä todistusta ei se itse hae. Sen ainoa 
luomissyy on juuri sen tyhjenemättömyys. Jos se tietäisi itsensä 
tyhjenemättömyydeksi, ei se tekisi turhaa työtä. Mutta kun se 
ehdottomana rakkautena on kokonaan itsetiedoton voimastaan, 
pyrkii se aina hajalle. Minne, koska ei sen ulkopuolella ole mi¬ 
tään, jokon se hajoaisi? Se pyrkii hajalle ilmenenemättömyys- 
tilasta, harhaan, ei-olemiseen. Mutta kun se ei-olemisena — siis 
äärettömän pienenä itsensä osana — tulee suhteellisuuden, rajo- 
tuksen tietoisuuteen, palaa se itseensä. Kun ei se milloinkaan voi 
tyhjentää itseään, ei se myöskään milloinkaan voi sellaisenaan päästä 
suhteellisuuden tajuntaan eikä siis lakata luomasta. “ 

Tästä ilmenemättömän elämän „ luonnosta “ saamme himmeän 
kuvan koettaessamme tajuta olentoa, joka rakastaa „täydellisesti “. 
Sellainen olento ei totisesti tiedä olevansa suuri, ei totisesti tiedä 
rakastavansa. Suhteellisuuden maailmassa, eri elämänjärjestöjen 
ristivedossa olevat olennot vaan tietävät hänen rakastavan; heistä 
on hänen toimintansa rakkautta eikä hänestä itsestään. Ei täydel¬ 
linen puolueettomuus voi tietää itseään puolueettomuudeksi; jos se 
hetkeksikin sen sietäisi, olisi se samalla langennut mitä mustim- 
paan itserakkauteen, lakaten samassa silmänräpäyksessä olemasta 
puolueettomuus. 

Ilmenemätön luonto on sekä persoonaton että yksilötön. Sen 
tajunnassa ei ole minkäänlaista tarvetta, velvollisuutta tai vas¬ 
tuullisuutta. Koko sen olemus on lakkaamatonta, itsetiedotonta 
uhrautumista. Rajallisen tajunnan kannalta sopisi sitä nimittää 
itsensähävittämisyritykseksi, joka ei koskaan onnistu. Sitä tosiasiaa 
silmälläpitäen puhutaan esim. ilmestyskirjassa karitsasta, „joka maa¬ 
ilman alusta tapettu on“, eikä tämä „ karitsa “ kuitenkaan ole kor¬ 
keampi toimintakeskus kuin meidän aurinkokunnan jumala eli logos, 
mutta niin paljo on jo hänessäkin ilmenemättömän elämän „luon- 
toa“, että hän tämän aurinkokunnan alusta — siis hirvittävän pit¬ 
kinä ajanjaksoina — on lakkaamatta uhrautunut oman luomistonsa 
tähden, ollen — kuvaannollisesti puhuen „tapettu“ kaikelle sel¬ 
laiselle toiminnalle, joka kohdistuisi hänen itsensä „hyväksi“. 

Ilmennystilassa oleva elämä jakaantuu lukemattomiin järjestöi¬ 
hin, joissa toimivat tajuntakeskukset ovat „lainalaisia“, s. o. syi- 

hin ja seurauksiin sidottuja. Ilmenneessä luonnossa esiintyvät mo- 
nellaiset lait, jotka hallitsevat eri elämänjärjestöjä. Mutta nämä 
lait eivät ole muuttumattomia. Ne muuttuvat päinvastoin sitä 
mukaa kun tajuntakeskus kokemusten rikastuttamana siirtyy järjes¬ 
töstä toiseen. Jo tavallinen ihminen voi huomata, kuinka asia¬ 
tonta on puhua muuttumattomista luonnon laeista. Henkilöön, joka 
sielunsa sisimmässä tuntee vetäymystä ilmenemätöntä elämää, täy¬ 
dellistä rakkautta kohti, eivät esim. vaikuta — ainakaan enää 
säännöllisesti — ne lait, jotka ehdottomasti synnyttävät suuttu¬ 
musta. »Suuttumuslaki” on myös »pyhä” ja »hyvä” itsessään, 
mutta sellainen hyvä ei enää kuulu siihen elämänjärjestöön, joka 
on tuon ylöspäin pyrkivän henkilön aikakaudellinen „ elementti “. 
„Suuttumuslaki u on lähtöisin astraalitasolta, siis siitä hyvin alhai¬ 
sesta elämänjärjestöstä, jonka tehtävänä on persoonallisen minän 
pitäminen kiteytymistilassa. 

Nykyajan hyvätkin ihmiset hyväksyvät „ pyhän vihan”. Ei 
nykyinen oikeustajunta voi vielä uneksiakaan tämänlaatuisen vihan 
alentavaisuutta. „ Syyttömästi “ kärsinyt, mitä syvimmin loukattu 
ja raa’alla tavalla nöyryytetty henkilö on aikamme parhaan oikeus- 
tajunnan mukaan täysin oikeutettu, vieläpä velvotettu täyttymään 
»pyhällä vihalla“. On niin „luonnollista“, että „kunniallinen“ ih¬ 
minen, jota aivan aiheettomasti julkisuudessa herjataan esim. var¬ 
kaaksi, roistoksi, muurhaajaksi, murhapolttajaksi y. m., antaa syyl¬ 
lisen »lain kouriin“. Ei kukaan epäile hänen hyvää karakteeriaan, 
kun hän niin tekee; päinvastoin tunnustaa »yleinen mielipide” hänen 
karakteerinsa juuri puhdistuvan siitä, että hän ei salli kunniaansa 
ja hyvää mainettaan lokaan tallattavan. Ja kaiken muun hyvän 
lisäksi luulee hyvä kristitty vielä kirkastavansa jumalan »kunniaa” 
sillä että hän pahaa rankasee! Kristittyjen jumalalla on näet 
kunniantunto samoin kuin hänen maanpäällä olevilla lapsillaan! 
Ja tämä kunniantunto uskotaan järkähtämättömäksi luonnonlaiksi. 
Kyllä se onkin luonnon laki. Mutta minkälaisen luonnon? Kaik¬ 
kein alhaisimman ilmestystilassa olevan luonnon, jonka tehtävänä 
on suojella persoonallisuutta. 

Mitä opettaa teosofia siitä luonnosta, joka pukee kunnian¬ 
tunnon ihanaan purppuraan? Se opettaa, että tuon luonnonlakia 
seuraava olento ei voi nähdä »jumalan valtakuntaa”, että hän on 
ehdottomasti tuomittu pitkälliseen, aikakautiseen perikatoon, että 
hänen täytyy vielä lukemattomia kertoja syntyä ihmisruumiiseen 
kärsimään ja kuolemaan. Mistä syystä? Siitä että hän elää mitä 
alhaisimmassa eristäytymisen harhassa, koska ei voi asettua sen 
kannalle, joka häntä »loukkaa”. 

Mitähän arvelisi länsimainen sivistynyt maailma viisauden mes¬ 
tarista, joka asuisi jossakin sen suurkaupungissa, ja joka ei osot- 

taisi vähintäkään kunniantunnon oiretta, vaikka häntä väkijoukossa 
osotettaisiin sormella ja herjattaisiin kauheimmaksi olennoksi, mitä 
maa päällään kantaa? Mitähän sanoisivat hyvät kristittymme sel¬ 
laisesta olennosta — heidän mielestään „ pakanasta" — joka enkeli- 
mäisesti hymyillen lähestyisi herjaajaansa, kutsuen tätä rakkaaksi 
ystäväkseen, ja joka erityisesti osottaisi hyvyyttä ja hellyyttä tälle 
juuri sentähden, että tämä — muitten mielestä — kohteli häntä 
sanomattoman raa’asti? Epäilemättä häntä sanottaisiin »idiootiksi", 
»raukaksi" y. m. Etupäässä pidettäisiin hänen käytöstään »luon¬ 
nottomana", ja sitä se totisesti olisikin verrattuna siihen luontoon, 
joka »kunniallisia" ihmisiä hallitsee. 

Tavallisten ihmisten »jäsenissä" asuu aivan luonnollinen »lihan 
laki", mutta niin luonnollinen kuin se onkin, täytyy sen kokonaan 
lakata hallitsemasta siinäkin ilmenneen elämän järjestössä, jota 
teosofia kutsuu deevakhaaniksi, kristityt taivaaksi. Vaikka tämä 
järjestö korkeampien kannalta on paljas lastenseimi, lapsellisen on- 
nellisuustarpeen tyydytystila, ei nykyajan puhtaimmalla »lihan lailla" 
— kunniantunnolla ole vähintäkään sijaa tässä järjestössä. »Syn¬ 
nin siemen" on täydellisessä itämättömyystilassa taivasmaailman 
elämässä. Vasta sitten kun sielu on loppuun nauttinut taivaan 
ilot ja lähenee takaisin astraalitasoa, alkaa tuo siemen itää, luon¬ 
nonlain välttämättömyydestä tietysti, sen lain, jonka alaisuudesta ei 
sielu vielä ole vapautunut. Jos hyvät kristityt ymmärtäisivät, mitä 
»pyhä viha" ja kunniantunto ovat, jos he tietäisivät ne kauniisti 
naamioiduiksi vihollisikseen, niin ei heidän keskuudessaan olisi niin 
paljon surkeutta ja kärsimystä. Jos he tietäisivät, että »pahan" 
rankaisemisesta tulee uutta pahaa, niin kyllä yhteiskunta pian syn¬ 
tyisi uudestaan ilman minkäänlaista ulkonaista toimintaa. 

Olemme nähneet, ettei mitään »luonnotonta" ole olemassa, 
kun elämää katsellaan kaikkeuden kannalta. Kun tajuntakeskus 
pääsee niin pitkälle laajenemishalussa, että se voi väsymättä elää 
kaikkien ilmenneen luonnon olioitten kannalla, vapautuu se kaikesta 
lainalaisuudesta. Silloin se »ulosoppineena" ehdottoman luonnon 
apulaisena saa käyttääkseen ne voimat, joita ei mikään rajotettua 
järjestöä koskeva toimintaohje pidä sidottuina. 

Tällaista luonnontiedettä opettaa teosofia. Sen opetus on 
käytännöllistä luomistyötä samalla kun se järkeä terästäen saattaa 
ihmisellisen ymmärryksen työskentelemään ristiriitaisuuksista vapaassa, 
jumalallisia syvyyksiä tutkivassa ja suhteellisuuden lain alaiselle 
tajunnalle erittelevässä aatteen maailmassa. 

Aate. 


2 

Dhammapada. 

BUDDHANOPIN TIE. 

XXII. 

Alaspäinen tie. 

306. Joka sanoo mitä ei ole totta, kulkee pahaa tietä; 
myöskin se, joka tehtyään jotakin kieltää sen tehneensä. Kuole¬ 
man jälkeen molemmat ovat samassa asemassa, he ovat tulevassa 
elämässään pahojen tekojen tekijöitä. 

307. Monet, joiden hartioita koristaa keltainen vaippa (mun¬ 
kin puku), ovat huonossa tilassa ja hillittömiä; sellaiset huonot me¬ 
nevät pahojen tekojensa kautta kärsimyspaikkaan. 

308. Parempi olisi, että nielaistaisiin kuuma rautakappale 
niinkuin liehuva liekki kuin että paha hillitsemätön ihminen elää 
muiden almunannosta. 2 ) 

309. Neljä seikkaa saavuttaa hillitön mies, joka himoitsee 
lähimäisensä vaimoa: häpeän, epämukavan vuoteen, kolmanneksi 
rangaistuksen ja viimeksi kiirastulen. 

310. Siinäpä häpeä, siinä paha tie (kiirastuleen), siinä lyhyt 
nautinto pelokkaalla pelokkaan sylissä, ja kuningas antaa raskaan 
rangaistuksen: sentähden älköön kukaan ajatelko lähimäisensä 
vaimoa. 

311. Niinkuin terävä heinä varomattomasti pideltynä leik- 
kaa käden, niin huonosti harjotettu kieltäymyselämä vie helvettiin. 

312. Huolimattomasti toimitettu teko, rikottu lupaus ja 
epäröivä opinsäännön totteleminen — tämä kaikki on ansiota ja 
palkkaa vailla. 

313. Jos jotakin on tehtävä, tehköön ihminen sen, tavotel- 
koon sitä kiivaasti. Huolimaton vaeltaja ainoastaan hajottaa himo¬ 
jensa pölyn leveämmälle. 

314. Parhainta on jättää paha teko, sillä perästäpäin sitä 
kaduttaa; hyvä työ on paras toimittaa, sillä siitä ei katumusta 
seuraa. 

315. Niinkuin hyvinvartioitu rajalinnotus, joka suojaa sisään¬ 
päin ja ulospäin, niin vartioikoon ihminen itseään. Ei yhtään het- 

2 ) Tästä värsystä näkyy selvästi, mikä oli buddhalaisen munkkisään- 
nön perusta. Se ei pitänyt köyhyyttä ja anomista itsessään tavoteltavana 
hyvänä, vaan kansan opettajat, jotka kodittomina vaeltajina kävivät ym¬ 
päri puhumassa hyvän valtakunnasta ja neuvomassa tietä sinne, saivat 
ihan luonnostaan „työstänsä“ elatuksen, ei vaatimalla vaan hyvästä tahdosta. 

keä saisi jättää käsistään, sillä ne, jotka antavat oikean hetken 
mennä ohi, kärsivät tuskaa helvetissä. 

316. Ne jotka häpeevät sitä mikä ei ole hävettävä, eivätkä 
häpee sitä mitä pitäisi, sellaiset, seuraten vääriä oppeja, kulkevat 
pahaa tietä. 

317. Ne jotka pelkäävät, kun ei ole pelkäämistä, eivätkä 
pelkää missä pelko on tarpeen, sellaiset, seuraten vääriä oppeja, 
kulkevat pahaa tietä. 

118. Ne jotka näkevät syntiä siinä, missä ei ole syntiä, 
eivätkä näe syntiä, missä sitä on, sellaiset, seuraten vääriä oppeja, 
kulkevat pahaa tietä. 

319. Ne jotka näkevät synnin siinä, missä on synti, eivätkä 
näe sitä siinä, missä sitä ei ole, sellaiset, seuraten oikeata oppia, 
kulkevat hyvää tietä. 

XXIII. 

Elefantti. 

320. Vaieten minä kestin moitetta niinkuin elefantti 1 ) taiste¬ 
lussa kestää jousesta lennätetyn nuolen: maailma on pahaluon- 
toinen. 

321. Kesytetty elefantti viedään taisteluun, kuningas ratsas¬ 
taa kesytetyllä elefantilla; kesytetty on ihmistenkin kesken paras 
ja se, joka vaieten kuuntelee soimausta. 

322. Muulit ovat hyvät kesytettyinä ja jalot sindhu-hevoset 
ja pitkähampaiset elefantit; mutta itsensä kesyttäjä on vielä parempi. 

323. Sillä näillä eläimillä ratsastaen ei pääse ihminen tunte¬ 
mattomaan maahan (Nirvaanaan), vaan sinne menee ihminen oman 
kesytetyn itsensä avulla. 

324. Dhanapaalakaksi kutsuttu elefantti, jonka ohimoilla 
vuotaa kirvelevä hurme 2 ) ja joka on vaikeasti pidätetty, ei syö 
palastakaan sidottuna; se kaipaa elefanttien vapaaseen metsään. 

325. Jos ihminen käy lihavaksi ja suursyömäriksi, jos hän 
on uninen ja kävelee laahustaen, niinkuin viljalla syötetty sika, 
niin sellainen hullu saa syntyä uudelleen ja yhä uudelleen. 

326. Ajatukseni minun ennen vaelteli ympäri, minne mieli 
teki ja halu vei; mutta nyt tulen sitä kerrassaan suistamaan, niin¬ 
kuin ajaja kädessään koukku hillitsee raivoisaa elefanttia. 

327. Älä ole ajattelematon, valvo ajatuksiasi! Vetäydy pois 
pahalta tieltä, niinkuin elefantti suosta ponnistautuu ylös. 

*) Elefantti on buddhalaisten kesken kestävyyden ja itsehillinnän 
vertauskuva. Buddhakin väliin mainitaan elefantiksi. 

2 ) Niskassa istuva ajaja hallitsee elefanttia iskemällä koukkunsa sen 
nahkaan, niin että veri vuotaa. 

328. Jos ihminen löytää älykkään kumppanin, joka hänen 
kanssaan käyskentelee, elää raittiisti ja on viisas, niin käyköön 
hän sen kanssa, voittaen kaikki vaarat, onnellisena mutta har¬ 
kitsevana. 

329. Jos ihminen ei löydä älykästä kumppania, joka hänen 
kanssaan kulkisi, eläisi raittiisti ja olisi viisas, niin käyköön hän 
yksinään, niinkuin kuningas, joka on jättänyt voitetun maan jäl¬ 
keensä tai niinkuin elefantti metsässä. 

330. Parempi on elää yksin, silloin ei vaivaa hullun seura; 
kulkekoon ihminen yksinään, älköön syntiä tehkö, älköön suuria 
halutko, olkoon niinkuin elefantti metsässä. x ) 

331. Jos tilaisuus sattuu, ovat ystävät iloksi; huvitus on 
hauska, mikä lieneekin sen syy; hyvä työ on mieluisa kuoleman 
hetkellä; kaiken surun hylkääminen on ihanaa. 

332. Mieluisa on maailmassa äidin asema, mieluisa isän, 
mieluisa Samanan asema, mieluisa Brahmanan. 

333. Mieluinen on hyve vanhalle iälle pysyen, mieluinen 
usko lujaan juurtunut; mieluinen älyn saavuttaminen, mieluinen 
synnin välttäminen. 


Patisena. 


Vanhaan aikaan, jolloin Buddha asui Sraavastissa, eli siellä 
eräs vanha kerjäläismunkki, nimeltä Pan-teh-san (Patisena). Tämä 
ollen luonnostaan kehno ja tyhmä ei voinut oppia ulkoa yhtä ai¬ 
noata gathaa (värssyä). Siis määräsi Buddha 500 Rahatia (oppi¬ 
lasta) päivä päivältä opettamaan häntä; mutta kolmen vuoden ku¬ 
luttua hän ei vielä ollut oppinut entistä enempää. Koska koko 
maakunnan kansa (neljä kansan kastia) tunsi hänen taitamattomuu¬ 
tensa, alkoi se pitää vanhusta pilkkansa esineenä. Tällöin Buddha, 
säälien Patisenan tukalaa asemaa, kutsui hänet luoksensa ja kohte¬ 
liaasti kertasi hänelle seuraavan stanzan: 

„Se, joka lukitsee suunsa (hillitsee puheensa) ja hallitsee 
ajatuksensa, eikä tee syntiä ruumiissansa (aistimilla), se ihmi¬ 
nen, joka tämän täyttää, saavuttaa pelastuksen.“ 

Ja Patisena, liikutettuna Mestarin hyvyydestä ja armahtavai¬ 
suudesta häntä kohtaan, tunsi sydämensä lämpenevän ja heti kohta, 

! ) Elefantti, tuo jalo, älykäs eläin, joka yksin kulkee tietänsä met¬ 
sässä, ja joka elää vaatimattomalla kasviravinnolla, on muun luomakunnan 
keskellä kuin kehittynyt joogi ihmisten joukossa. 

aivan sillä hetkellä hän osasi ja muisti tämän stanzan; vaan Buddha 
neuvoi häntä edelleen: „Te, joka olette jo vanha mies, voitte 
kerrata ainoastaan tämän yhden stanzan, ja ne, jotka sen ymmär¬ 
tävät, eivät enää rupea teitä pilkkaamaan. Minä tahdon vielä 
selittää teille tämän stanzan sisällön: te puolestanne kuulkaa minua 
tarkkaavaisesti. “ 

Tämän jälkeen Buddha selitti mitkä ovat ne kolme syytä, 
jotka sitovat ihmisen ruumiiseen; ne neljä syytä, jotka sitovat hä¬ 
net puheeseen; ja vielä ne kolme syytä, jotka sitovat hänet aja¬ 
tukseen; „näiden hillitsemisen kautta saattaa ihminen saavuttaa va¬ 
pahduksen. “ 

Vanha kerjäläismunkki, kuultuansa tämän selityksen, opetteli 
tuntemaan sen totuuden, joka tuossa selityksessä piili; sitten hän 
täydellisesti sovellutti opin jokapäiväiseen elämäänsä. Ja saavutti 
Rahatin arvon. 

Samaan aikaan eli 500 Bhikshuunia (nunnaa) samassa Vihaarassa. 
He lähettivät erään jäsenensä Buddhan luo, anomuksella, että 
Buddha toimittaisi heidän luoksensa jonkun oppineen papin, joka 
heille olisi selvittänyt Lain. Buddha määräsi tähän toimeen Pati- 
senan. 

Kuultuansa, että tämmöinen määräys oli tehty, nauroivat 
kaikki nunnat keskenänsä, ja päättivät sinä aamuna kuin hän tulisi 
sanoa gathan väärinpäin (takaperin) ja niin saattaa hämmennykseen 
tuon vanhan miehen ja panna hänet häpeään. 

Sitten, sinä aamuna kuin hän saapui perille, kaikki Bhikshuu- 
nit, suuret ja pienet, tulivat häntä tervehtimään, ja tätä tehdes - 
sänsä he katselivat toinen toistansa ja hymyilivät. Sitten istual- 
taan he tarjosivat hänelle ruokaa. Ruokailtuansa ja pestyänsä hänen 
kätensä, he pyysivät Patisenaa alkamaan saarnansa. Tämän jälkeen 
tuo vanha kerjäläismunkki astui pyhälle paikalle ja, istuttuansa 
alas, alkoi: „Sisaret, minun taitoni on heikko ja oppini sangen 
vähäinen. Minä osaan ainoastaan yhden ainokaisen gathan; sen 
tahdon teille kerrata ja koetan sitten selittää sen sisällön. Siis 
kuunnelkaa minua tarkasti ja huomaavaisuudella. “ 

Nyt kaikki nuoret nunnat alkoivat koettaa kerrata gathaa ta¬ 
kaperin ; mutta katso he eivät voineet avata suutansa; ja tunsivat 
häpeällä, että heidän päänsä painuivat murheellisina alas. Silloin 
Patisena kertasi gathan ja alkoi sitä selittämään kappale kappa¬ 
leelta, aivan niinkuin Buddha oli sen hänelle opettanut. Nyt kaikki 
nunnat, kuultuansa hänen sanansa, suuresti hämmästyivät ja ilo 
täytti heidän sydämensä, saadessaan vastaanottaa tämmöistä ope¬ 
tusta. Koko sielullansa he opin vastaanottivat ja saavuttivat Ra¬ 
hatin asteen. 

Joku aika tämän jälkeen kuningas Prasenadshit kutsui Buddhan 
ja koko pappiskunnan hoviinsa juhlapitoihin (osaaottamaan hänen 
vierasvaraisuudestansa). Mutta Buddha, huomattuansa kunnioitet¬ 
tavan ja korkea-arvoisen Patisenan ulkomuodon, pyysi häntä kan¬ 
tamaan omaa kerjuu-astiaansa ja seuraamaan häntä aina, vaikka 
Mestari menisi mihin tahansa. 

Kun he sitten saapuivat palatsin portille, niin portinvartija, 
joka tunsi Patisenan menneisyyden, ei laskenutkaan häntä hoviin; 
— „sillä“, sanoi hän, „meillä ei osoteta vieraanvaraisuutta sem¬ 
moiselle papille, joka ei osaa muuta kuin yhden gathan; täällä ei 
ole paikkaa semmoiselle, alhaiselle seuranjäsenelle, kuin te — teh¬ 
kää tilaa paremmille ja poistukaa!" — Tämän määräyksen mukai¬ 
sesti istuutui Patisena palatsin portin ulkopuolelle. 

Buddha nousi kunnia-paikallensa, senjälkeen kuin hän oli pes¬ 
syt kätensä. Ja katso! Patisenan käsivarsi, almuastia kädessä 
ilmestyi huoneeseen. Silloin kuningas, ministerit ja kaikki läsnä- 
olevaiset, nähdessänsä tämän näyn, ikäänkuin kivettyivät kauhusta, 
ja sanoivat: „Voi, kenen käsivarsi tuo on?" — Johon Buddha 
vastasi: „Se on Patisenan, kerjäläismunkin käsivarsi. Hän on ai¬ 
van nykyisin saanut valistuksen, ja minä pyysin häntä kantamaan 
minun almuastiaani minun jäljissäni; mutta portinvartija on kieltä¬ 
nyt häneltä sisäänpääsön ja nyt on hänen käsivartensa täällä ja 
kädessä sefpitää minun kerjuuastiaani. “ Tämän jälkeen kutsuttiin 
ja päästettiin Patisena juhlaan. 

Silloin Prasenadshit riensi Buddhan luo ja sanoi: „01en kuullut, 
että tämä Patisena on sangen vähä-älyinen, ja että hän ei osaa 
muuta kun yhden ainokaisen gathan. Kuinka hän siis on voinut 
saavuttaa korkeimman viisauden?" Buddha vastasi: „ei suuri- 
oppisuus ihmistä paljoakaan auta. Itsehillitsemys on ensimäinen 
askel. Tämä Patisena on sovelluttanut elämäänsä tuon ainokaisen 
gathan sanojen salaisen opin taidon ja se on kirkastanut hänen 
henkensä; hänen puheensa, aistimensa ja ajatuksensa ovat saavut¬ 
taneet täydellisen levollisuuden. Ja vaikka ihminen olisi kuinka 
oppinut tahansa, eikä hänen oppinsa johdattaisi hänen elämäänsä, 
niin että hän vapautuisi harhan talutus-ohjaksista — mikä siunaus 
voi hänellä, kaikesta oppisuudesta huolimatta, olla?" 

Ja Buddha kertasi seuraavat neljä stanzaa: 

1. „Vaikka ihminen osaisi tuhatta stanzaa, mutta 
ei käsittäisi kerrantansa sisältöä, niin se ei ole sama 
kuin yhden ainoan, hyvin ymmärretyn sentensin eli 
totuuden kertaaminen. Tämän ymmärtää se sydän, 
joka kykenee tarkistamaan omat ajatuksensa." 

2. „Mitä hyötyä on tuhannen sanan kertaamisesta 
ymmärtämättä niiden sisältöä? Ainoastaan yhden to- 

tuuden käsittäminen sekä sen mukainen elämän-toi- 
minta on pelastuksen löytäminen.“ 

3. «Ihminen voi oppia tuntemaan monta kirjaa, 
mutta jos hän ei osaa selvittää niitä, eikä asettaa 
elämäänsä niiden sisällön mukaisesti, mitä tuo oppi- 
suus häntä hyödyttäisi ?“ 

4. «Ainoastaain Lain yhden lauseen tulkinta ja 
sen mukainen vaeltaminen on tie, jolla salattu, korkein 
viisaus on löydettävissä. 1 ' 

Engl. kiel. „Texts from the Buddhist Canon" suomentanut 

Martti Humu. 


Mitä muualla tiedetään. 

Jos kysytään, mitä Europan edistyneimmät tiedemiehet ovat 
havainneet yliaistillisten ilmiöitten laajoilla aloilla ja mihin johto¬ 
päätöksiin he tutkimustensa perustuksella ovat tulleet, niin on 
epäilemättä paras lähde „The Annals of Psychical Science“, kan¬ 
sainvälinen aikakauskirja, jonka toimitus nykyään on Sveitsissä. 
Tämän vuoden ensimäinen n:ro sisältää puolentoistasataa sivua käsit¬ 
tävän kirjotuksen, jossa tehdään selkoa prof. Charles Richetin 
kokeiluista Madame X:n kanssa. Tämä nainen on lähes kahden¬ 
kymmenen vuoden ajalla alistanut mediumistiset kykynsä kuuluisan 
professorin tutkittavaksi. Hänelle on m. m. merkillistä, että hän 
kirjottelee kreikkalaista tekstiä edessään olevasta näkymättömästä 
kirjasta osaamatta itse kreikkaa. Huomattava on, että kreikankielessä 
käytetään aivan erilaisia kirjaimia kuin muissa kielissä. Professori ei 
anna tähän ilmiöön mitään selitystä vaan tyytyy todistamaan, 
.ettei tahallinen petos tässä kelpaa selitykseksi. Saman mediumin 
suhteen kertoo prof. m. m. seuraavan merkillisen tapauksen: samana 
yönä kuin Serbian onneton kuningaspari murhattiin, istui hän Mad. 
X:n luona, jolloin m. m. irtonainen pöytä koputti sanat: „Banta, 
kuolema uhkaa perhettä!“ Tämä outo sanoma ei herättänyt enem¬ 
pää huomiota paitsi että prof. sen merkitsi muistoon. Muutaman 
päivän kuluttua hän sattui sanomissa lukemaan, että murhattujen 
kuningattaren ja hänen sisartensa isävainajan nimi oli Pantza ja 
huomattiin, että sanoma saapui samalla minuutilla kuin salaliitto¬ 
laiset hotellista läksivät verityötä suorittamaan. 

Puhuttuaan eräästä Antoine B:stä, joka mad. X:n kautta antoi 
sanomia, kääntyy prof. johtopäätöksiin ja lausuu: 

«Epäilemättä se otaksuma, että itse vainajan personallisuus 
tuli Mad. X:n luo, on yksinkertaisin ja ensi katsannolta se tyydyt¬ 
tää meitä. Mutta kuinka paljon vastaväitteitä sellainen otaksuma 

herättääkään! Kuinka on mahdollista, että tietoisuus säilyy kuole¬ 
man jälkeen? Kuinka voivat henkilöt, jotka käyvät läpi syntymän, 
elää kuoleman jälkeen? Alku vaatii loppua: syntymä sisältää kuo¬ 
leman, kumpikaan ei voi olla ilman toista!“ 

Toinen otaksuma on se, että ilmiöitä aikaansaavat muut olen¬ 
not, kuten haltijat, henget, enkelit, miksi niitä kutsutaankin, „joi¬ 
den olemassaoloa logiikka vaatii meitä tunnustamaan. Olisi jul¬ 
keata meidän luulla, että maailmoiden ja voimien äärettömyydessä 
ihminen olisi ainoa voima, joka kykenisi ajattelemaan. Minusta 
näyttää aivan välttämättömältä tunnustaa, että luonnossa on jär¬ 
keviä voimia muita kuin ihminen, voimia, jotka ovat laadultaan 
aivan erilaisia ja sentähden tavallisille aistimille näkymättömiä . . . 
Näiden olentojen olemassaolo ei ole epäiltävä vaan epäiltävää on 
ainoastaan, tokko ne voivat tulla yhteyteen ihmisten kanssa . . . 
Minä puolestani olen sitä mieltä, että nämä molemmat selitykset 
ovat epätäydellisiä, ja sentähden olen taipuvampi uskomaan, että 
löytyy joku muu otaksuma, jota en nyt voi edes arvatakaan, 
vaikka olen vakuutettu sen olemassaolosta 

Näin kirjotti prof. Richet v. 1904. Moni saattaa arvella, 
että tällainen kanta on erinomaisen suora ja rehellinen. Mutta jos 
näitä sanoja tarkemmin ajatellaan, huomataan, etteivät ne ole niin¬ 
kään vilpittömiä. Professori tunnustaa itse, että kun mediumin 
kautta puhuu joku vainaja, kertoen asioita, mainiten tapahtumia, 
joista mediumilla ei ole mitään tietoa, niin „yksinkertaisinta“ olisi 
ajatella, että siinä todella on vainaja puhumassa. Ne vastaväitteet, 
jotka esitetään „henkihypoteesia“ vastaan, ovat kyllä omiansa 
tavallisen kuolemattomuususkon suhteen, mutta ne menettävät 
kokonaan kärkensä, jos pidetään silmällä ikivanhaa käsitystä sie¬ 
lun kohtalosta — jälleensyntymistä. Jos ihminen syntyy ilmaan¬ 
tuessaan näkyväiseen maailmaan, niin hän myöskin kuolee ruumiin 
kerällä. Jos hän sitävastoin on ennen ollut olemassa ja syntyessä 
ainoastaan herännyt jatkamaan entistä olemassaoloaan, niin kuole¬ 
makaan ei voi lopettaa hänen korkeampaa luontoaan. „Kuinka 
voi tajunta kestää kuoleman yli?“ kysyy professori. Samalla lailla 
kuin se voi kestää unessa ja horroksessa, kun aivot ovat toimet¬ 
tomina. Hengen mahdollisuudet ovat äärettömiä, niinkuin prof. 
itse sanoo. Koska Ch. Richet aivan hyvin tuntee jälleensyntymi¬ 
sen, astraaliruumiin ja ylitajunnan „otaksumat“, niin ei ole ihan 
rehellistä jättää niitä huomioonottamatta kysymyksiä tehtäessä. 
Mutta tuollaiset oppineet, joiden sanoista koko tieteellinen maailma 
riippuu kiinni, ovat tahtomattaankin hiukan sidottuja ja hiukan ar¬ 
koja. He eivät uskalla ottaa askeltakaan, jolleivät tunne, että 
maaperä on luja jalkojen alla. 

Samassa n:rossa on erään Italian etevimmän sanomalehtimie¬ 
hen, Arnaldo Cervesaton kirjotus „ Kohtalostajossa hän kehottaa 
kokoomaan tietoja tositapauksista, missä „ kohtalon sormi “ erityi¬ 
sen vaikuttavasti on ilmaantunut. Itse hän kertoo sangen merkil¬ 
lisen tapauksen, kuinka hän kerran ihan vaunusillalle tultuaan 
sisäisen vaiston kautta tuli pyöräytetyksi takaisin ja estyi joutu¬ 
masta mitä hirveimmän tapaturman uhriksi. Hän siteeraa kirjailija 
Maurice Maeterlinck’in sanoja, jotka elävästi kuvaavat kohtalon 
salaperäistä johdatusta, kuinka esim. haaksirikkoon tuomitun laivan 
ollessa vielä satamassa kuukausia, ehkä vuosia ennen tapahtuu vali¬ 
koima: viidenkymmenen matkustajan sijasta tulee korkeintaan kolme¬ 
kymmentä ja nämä usein sellaisia, jotka eivät alkuaan olleet aiko¬ 
neet siinä laivassa lähteä. 

Maeterlinck sanoo, että kohtalon vaikutus ihmiselämään on 
mitä ihmeellisin arvotus. Hän jakaa ihmiset kahteen luokkaan: 
niihin, joiden ylempi sielu on herkkä ottamaan vastaan näkymät¬ 
tömässä maailmassa löytyvää tietoa tulevaisuudesta, ja niihin, jotka 
kokonaan elävät fyysillisten aistimiensa maailmassa. Jälkimäiset 
ovat tuomitut onnettomuuksien uhreiksi. Cervesato sitävastoin ei 
lainkaan puolusta tällaista jakoa, sillä tuo näkymätön voima ei ole 
ainoastaan pelastava vaan yhtä usein hukuttava. Niinpä esim. 
kaksi veljeä matkustaa rautatievaunussa, toinen menee sillalle sei¬ 
somaan, sattuu yhteentörmäys ja hän kuolee. Mutta 18 kuukautta 
ennen on jo hänen kuolemansa ennustettu kahden vuoden kuluessa 
tapahtuvaksi ja edellisenä iltana on ennustus uudistettu. 

Tässä siis otetaan „karmanlain“ ihmeellinen toiminta tutkitta¬ 
vaksi ja siinä riittää kyllä tutkijoille työtä vuosisatojen ajaksi. 

Paljon huomiota vetää nykyään puoleensa »henkien valoku¬ 
vaus". Kuten tunnettu, on valokuvauslevy herkkä ottamaan vas¬ 
taan sellaisiakin värähdyksiä, jotka ovat liian heikkoja silmälle nä¬ 
kyäkseen. Usein mediumistista henkilöä valokuvatessa ilmestyy 
hänen viereensä hämärä kuva näkymättömästä ihmisestä. Koska 
valheellisia henkivalokuvia tietysti on sangen helppo laittaa, ei ole 
tahdottu kiinnittää huomiota näihin todellisiin. Nyt sitävastoin on 
varsinkin t:ri Baraduc esitelmillään ja näytöksillään sekä Ranskassa 
että Englannissa jälleen nostanut kysymyksen näistä henkien ku¬ 
vista. Suuri lehti »Daily Mail“ on muodostanut komitean otta¬ 
maan selvää asiasta. Komiteaan kuuluu eteviä valokuvaajia ja 
spiritualisteja, m. m. A. P. Sinnett, T. S. entinen varapresidentti. 
Belgiassa taas on koottu 33,000 mk. palkinnoksi »sellaisille hen¬ 
kilöille, jotka saavat aikaan parhaimpia vastaansanomattomia valo¬ 
kuvia näkymättömistä olennoista tai tähän asti tuntemattomista 
säteilyistä. “ Toivottavasti tällaiset valokuvat tulevat monellekin 

antamaan lopullisen vakuutuksen näkymättömien olentojen olemas¬ 
saolosta. 

Viime joulukuun Theosophist puhuu m. m. saksalaisesta mys¬ 
tikosta Von Eckarthausenista, joka eli 1700-luvun jälkipuoliskolla. 
Koska Tietäjässä on alkanut kirjotussarja „Viisauden Mestareista", 
niin lienee paikallaan toistaa muutamia Eckarthausenin sanoja, jotka 
merkillisen suoraan ja selvästi puhuvat Salaisen Veljeskunnan ole¬ 
massaolosta. Näin kirjottaa mystikko: 

„Aina on ollut olemassa kehittyneempi Koulu, jolle tämä tal¬ 
letus oli uskottu, ja tämä Koulu on Valittujen Seurakunta, jota 
Vapahtaja sisäisesti valistaa ja joka on ollut olemassa luomisen 
ensi päivästä nykyaikaan asti. Tällä Seurakunnalla on koulu, jossa 
itse viisauden henki opettaa kaikkia tiedonjanoisia. . . . Täydellinen 
Jumalan ja luonnon ja ihmisyyden tieto on tässä koulussa opetet¬ 
tavana. Siitä kaikki totuudet tunkeutuvat maailmaan; se on pro- 
fettain ja kaikkien viisautta etsivien koulu. Tässä Seurakunnassa 
yksin on löydettävänä totuus ja kaikkien mysterioiden selitys. Se 
on salatuin kaikista seurakunnista, mutta siinä on jäseniä monesta 
piiristä. Kaikkina aikoina on löytynyt ulkonainen koulu, joka pe¬ 
rustuu sisäiseen ja on sisäisen ulkonainen ilmaus. Kaikki, mitä 
ulkonaisella kirkolla on symboleita, menoja ja seremonioja, on ai¬ 
noastaan kirjaimia siitä totuuden hengestä, joka on sisäisessä pyhä¬ 
kössä. Sisäinen kirkko perustettiin heti ihmisen lankeemuksen 
jälkeen ja sai Jumalan omasta kädestä keinot, joilla langennut ih¬ 
miskunta voisi kohottautua oikeuksiinsa ja tulla kurjuudestaan pelas¬ 
tetuksi. 

„Tämä Viisauden Koulu on aina ollut tarkoin salattu maail¬ 
malta. Mutta meidän ei pidä luulla, että tämä Seura muistuttaa 
muita salaisia seuroja, jotka määrättyinä aikoina kokoontuvat, vali¬ 
ten johtajansa ja seuraten erityisiä sääntöjä. Tämä Seura ei tunne 
lainkaan niitä muodollisuuksia, jotka kuuluvat ulompaan piiriin. 
Tässä voiman valtakunnassa lakkaavat kaikki ulkonaiset muodot 
olemasta. . . sillä ei ole rajoja . . . kaikki ihmiset ovat kutsuttuja 
ja saavat siihen astua, kun tulevat kypsyneiksi . . . Maallinen järki 
etsii turhaan tätä Pyhäkköä, turha on koettaa ulkopuolelta tun¬ 
keutua näihin suuriin mysterioihin . . . Me vakuutamme teille va¬ 
kaasti, että meillä on tiedossamme tarkallensa uskontojen ja Py¬ 
hien Mysterioiden kaikkein sisin olemus ja että meillä ehdottoman 
varmasti on kaikki, mikä on talletettu „adytumiin“ ja että tämä 
omistus antaa meille voimaa ja oikeutusta, kun me kuolleeseen 
kirjaimeen ja kaikkiin hieroglyyfeihin istutamme Henkeä ja Elämää. 
Tämä Koulu omistaa hengen tiedon ja tuntee kaikki symbolit ja 
pyhät menot. . . sekä pyhien kirjojen kaikkein sisäisimmät totuu¬ 
det ja vanhimpain kansain lait ja tavat . . . Viisasten Seura uskoi 

ajan ja olosuhteiden mukaisesti ulkonaisille seuroille vertauskuval¬ 
lisia hieroglyyfejä vetääkseen ihmisiä suuriin sisäisiin totuuksiin. 
Kaikki ulkonaiset seurat pysyvät pystyssä sen kautta että tämä 
ainoa sisäinen antaa niille henkeään. Niinpiankuin ulkonaiset seu¬ 
rat koettavat erottautua sisäisestä ja muuttaa viisauden temppelin 
politilliseksi rakennukseksi, niin sisäinen seura vetäytyy syrjään ja 
jättää ainoastaan kirjaimen ilman henkeä. Tässä sisäisessä seurassa 
ei löydy kiistoja, lahkoja, erehdyksiä ja taistelevia järjestelmiä. . . . 
Rakkaus yksin hallitsee, heikkoutta suojellaan . . . Tällä seuralla on 
ohjeita tutkijoita varten, sillä on opettajia, tutkimuksen muotoja, 
lyhyesti sanoen täydellinen tutkimusmetoodi eli -menetelmä. Sillä 
on myöskin peräkkäisiä kehitysasteita yhä suurempiin korkeuksiin/* 

Nämä sanat ovat siksi selviä, ettei niitä voi käsittää muuta 
kuin yhdellä tavalla. „Salaisen Opin** sanojen mukaan on tämä 
Pyhä Veljeskunta ollut olemassa ihmiskunnan ensi ajoista asti ja 
siitä ovat lähteneet kaikki uskonnot ja henkiset liikkeet. Sillä on 
hallussaan ehdoton tieto, mutta se ei ole mitään ulkonaista oppia, 
jota voitaisiin jakaa kelle tahansa, vaan se on sisäistä totuutta, 
jonka tutkija äärettömillä ponnistuksilla vähitellen saa haltuunsa. 
Mutta jollei olisi tällaista Veljeskuntaa totuuden vartijana, niin ei 
olisi mitään takeita siitä, että etsijät voivat löytää ja pyrkijät 
päästä oikealle tielle. 

Tammikuun „Theosophistissa‘* kertoo eräs henkilö kokemuk¬ 
siaan. Hän alkaa ilman esipuheita: »Ratsastin hiljoilleen alas 
jyrkkää vuorta kaukaisessa Australiassa. Oikealla puolen tietä oli 
teurastustarha. Aurinko laski ja tuotiin juuri lehmä tarhaan; sen 
viimeinen hetki oli tullut ja sen oli uhrattava nuori elämänsä ke¬ 
hittyneemmän eläimen—ihmisen ruokahalun tyydyttämiseksi.** Eläin 
ei tahtonut mitenkään astua murhapaikalle, väkivallalla ja viekkau¬ 
della se viimein saatiin sinne, kuului laukaus ja kaikki oli hiljaa. 
Mutta matkustajan hevonen] säikähti ja oli heittää hänet maahan. 
Kun hän viimein sai hevosensa paikan ohi, katsoi hän taakseen ja 
näki eläimen verisenä riippuvan. »Eräs mies kantoi sangossa verta, 
ja silloin näin, että ilma oli täynnä kiehuvaa liikettä. Katsoin 
tarkemmasti ja näin, että koko tarha ohi täynnä kamalilta näyttäviä 
eläimiä, sanomattoman inhottavia: suuria käärmeen kaltaisia olen¬ 
toja ja toisia niinkuin muodottomia möhkäleitä, jotka pitkillä imu- 
torvilla nauttivat verta. Ne kokoontuivat miehen ympärille, joka 
kantoi verta. Äkkiä yksi niistä, hirvittävän näköinen, paiskautui 
suoraan minua kohti. Hevoseni pillastui ja syöksyi ylöspäin vas¬ 
takkaista vuorta, kunnes se oli juossut itsensä uuvuksiin. Se oli 
nähnyt saman mitä minäkin. En koskaan senjälkeen saanut sitä 
kulkemaan samaa tietä. Minun täytyi aina sinnepäin tullessani 

kääntyä takaisin ja kulkea kiertoteitä. “ On luonnossa kauhujakin T 
näkyviä ja näkymättömiä. 

Samassa n:rossa kerrotaan hyvin mieltäkiinnittävästi Bulgarian 
henkisestä elämästä. Sikäläinen kreikkalainen kirkko on paljon 
kärsinyt Turkin ikeen alla ja siten paljon alentunut. Mutta „ Allah 
ei koskaan jätä maailmaa vaille pyhiä ihmisiä", sanoo muhametti¬ 
lainen. „En tiedä, onko missään muussa maassa niin paljon to¬ 
distajia «toisesta maailmasta" kuin meidän keskuudessamme. Per- 
sonallisesti tunnen useita heistä enkä luule erehtyväni, jos sanon, 
että jokaisessa pienessä piirikunnassa on aina sellaisia, jotka ovat 
«käyneet siellä" ja palanneet maanpäälle. He ovat tavallisesti ihan 
yksinkertaisia ja oppimattomia. Heidän kertomuksensa on miltei 
aina tällainen: he viettävät hyvin puhdasta elämää, sairastuvat äkkiä 
tuntemattomaan tautiin, viettävät kolme päivää horroksissa „ei elä¬ 
vinä eikä kuolleina." Kansa on tähän ilmiöön niin tottunut, että 
heräämisen päivänä on paljon väkeä heränneen ympärillä kuule¬ 
massa mitä hän on nähnyt ja mitä hänellä on opetettavaa. . . . Hil¬ 
jakkoin herätti eräs nuori nainen kaikkien huomiota, hänestä pu¬ 
huttiin paljon sanomalehdissä, sillä hän kulki ympäri saarnaamassa 
julkisesti. Hänellä on kyky nähdä selvänäköisesti ihmisten men¬ 
neisyys ja nykyisyys ja myöskin ennustaa vähän tulevaisuu¬ 
desta. Hän kertoo koko heidän elämänsä niille ihmisille, jotka 
hän tapaa matkoillaan. Hänellä on myöskin tapana käydä kirk¬ 
komaalla ja kertoa vainajien elämäntarinan ja nykyisen kohtalon." 
Tällainen rahvaanihminen, joka on alituisessa yhteydessä näkymät¬ 
tömän maailman kanssa, luonnollisesti herättää paljon huomiota ja 
kääntää monta ihmistä uskomaan henkisiä todellisuuksia. Kun hä¬ 
net kerran kutsuttiin tuomarin eteen vastaamaan siitä, mitä hän 
oli eräälle papille sanonut, lausui hän aivan rohkeasti viranomai¬ 
selle: «Kuinka te voitte minua tuomita? Mitä te ymmärrätte 
henkisistä asioista? Ainoastaan henkinen voi henkisiä asioita kä¬ 
sittää. Te ette ole käyneet ehtoollisella 14 vuoteen." Tämä 
osottautui todeksi. Huomattakoon, että tällainen ihminen, jolla 
on profeetan maine, ei ole mitenkään tilaisuudessa kyselemään 
ihmisten elämänkohtaloita ja asioita, koska se heti hävittäisi uskon 
häneen. Hänen kaikki tietonsa ovat otettavat henkimaailmasta. 

Näkymätön maailma tuntuu nykyään painavalla voimalla teke¬ 
vän itsensä tunnetuksi. Kaikissa maissa tunnetut etevät henkilöt 
kertovat kokemuksiaan. Niinpä esim. Mr. W. T. Stead, «Review 
of Reviews’in" monivuotinen toimittaja, tunnettu rauhanmies, ker¬ 
too kirjotuksessa «Mistä tiedän, että kuolleet elävät". Hän sanoo 
olleensa oma mediuminsa. Elävät ja kuolleet ovat kirjottaneet 
hänen kätensä kautta. Tämä n. k. «automatinen kirjottaminen" 
tapahtuu siten että herkkätuntoinen ihminen pitää kättään hervot- 

tomana pöydällä, jolloin kädessä oleva kynä helposti voi piirtää 
„sanomia“. Sekä elävien että vainajien ajatukset, joista päiväta¬ 
junta ei mitään tiedä, saavat silloin ilmauksen „alitajunnan “ kautta. 
Siinä edes jonkunmoinen selitys tälle tunnetulle ilmiölle. Kauan 
sitten julkaisi Mr. Stead erinomaisen jännittävän kirjan henkimaail¬ 
masta, nimeltä »Julian kirjeitä“. Nyt kertoo hän, että tämä kirja 
sisälsi tietoja, joita hän itse omalla kädellään viidentoista vuoden 
ajalla sai Julialta. Tämä Mr. Stead on muuten paljon tehnyt jär¬ 
kevämmän maailmankatsomuksen luomiseksi. Ainoastaan Suomen 
kiihkoisat politikoitsijat ovat häntä joskus epäluulolla katselleet ja 
pitäneet häntä miltei Suomi-vihollisena. Kuitenkin hän suurlakon 
aikana Helsingissä ollessaan osaltaan oli myötävaikuttavana asioi¬ 
den onnelliseen ratkaisuun, koska hänen sanoillaan oli paljon vai¬ 
kutusta Pietarin johtavissa piireissä. Omassa maassaan hän uskalsi 
nostaa äänensä buurien puolesta sodan aikana, jolloin muut olivat 
kiihkoisassa vimmassa. 

V. H. K 


Kysymyksiä ja vastauksia. 

Toimitus vastaa kirjallisesti tehtyihin kysymyksiin. 


153 Kysymus. H. L. Kuinka olisi sovitettava mammonan ja kor¬ 
keimman ihanteen kaksi äärimmäistä vastakohtaa? Pitäisihän ihmisen teo- 
sofisen maailmankatsomuksen mukaan tulla epäitsekkääksi ja uhrautua 
kaikkinensa ihanteelle. Mutta olisiko silloin elettävä kuten kyyhkyset, su¬ 
rematta huomista päivää, koska ilman mammonan välitystä emme voi saada 
itsellemme selvitystä elämästä, tiedosta ja ihanteista? 

Vastaus. Ihanteellisuus ei ole epäkäytännöllisyyttä. Ei se ole ihan¬ 
teellinen ihminen, joka ei osaa pitää huolta esim. omasta toimeentulos¬ 
taan. Mitä ihanteenvastaista on siinä, että ihminen tekee työtä elääkseen ? 
Senhän on luonnon välttämättömyys määrännyt. Mutta ihanteellinen on 
se ihminen, joka ei ole mammonan orja, joka koettaa elää yksinkertai¬ 
sesti aineellisessa suhteessa voidakseen muita auttaa, ja joka sittenkin 
löytää hetken päivässä, jolloin hän hengessään palvelee totuuden jumalaa. 
Ainoastaan muutamille ihmisille on luonto antanut luvan olla epäkäytän¬ 
nöllisiä aineellisen toimeentulon suhteen: neroille, profetoille, taiteilijoille, 
opettajille, joille on annettu erityinen tehtävä elämässä, jotka ovat synty¬ 
neet muita henkisesti auttamaan ja jotka sentähden eivät kykene ajattele¬ 
maan itseään ja omaa toimeentuloaan. Mutta heidänkin on ahdas ja vai¬ 
kea olla ainoastaan niin kauan kuin ei heitä ymmärretä. Tavallisesti tulee 
aika jokaisen neron elämässä, jolloin ihmisten huomio häneen kääntyy ja 
jolloin hänen ulkonainen elämänsä kirkastuu. Kuta kehittyneempi se ym¬ 
päristö on, johon hän on syntynyt, sitä pikemmin se huomaa, onko hänessä 
jumalallisen inspiratsionin kipinää. 

154 Kysymys. J. H. Olen huomannut, että monet ihmiset väisty¬ 
vät pois semmoisesta tilaisuudesta, jossa teurastetaan kotieläimiä. He 
ikäänkuin kammoksuvat sitä paikkaa, jossa eläinparkoja mestataan. Minkä¬ 
laisilla sielun ominaisuuksilla on tällaiset henkilöt, joita säälin tunne eläimiä 
kohtaan on vallannut, syntyneet tähän materialistiseen maailmaan? 

Vastaus. Semmoiset ihmiset ovat syntyneet tänne „teosofisilla" omi¬ 
naisuuksilla. Ainakin pitäisi jokaisen teosofin kauhistua ja karttaa kaiken¬ 
laista, pienintäkin, eläinten rääkkäämistä ja tappamista, välttää lihan syö¬ 
mistä, jos suinkin mahdollista, j. n. e. Semmoinen ihminen, joka kam- 
moo teurastuspaikkoja, ou eetterisastralisesti herkkätuntoinen. Jos hän 
olisi selvänäköinen, näkisi hän sangen ilettäviä olentoja paikoissa, missä 
verta vuodatetaan. 


Tien varrelta. 


T. S. Suomalaisen Osaston vuosikokous. Vuosikokous pidetään vielä 
tänä vuonna maaliskuussa. Päivä määrätään myöhemmin kiertokirjeessä 
jäsenille. Koska ja missä vuosikokous pidetään ensi vuonna, päätetään 
tämänvuotisessa kokouksesss. 

Osastojen nimet . Presidentti ja päähallinto on päättänyt, että T. S. 
osastojen kansallinen itsenäisyys tulee selvemmin näkyviin, jos nimi hie¬ 
man muutetaan. Sen sijaan että sanotaan esim. Teosofisen Seuran Venä¬ 
läinen Osasto on sanottava Teosofinen Seura Venäjällä tai Venäjän Teo- 
sofinen Seura, samaten Suomen Teosofinen Seura tai Teosofinen Seura 
Suomessa j. n. e. Yhteys päämajan kanssa ei mitenkään tule rikotuksi, 
sillä vuotuinen vero maksetaan kuten tähänkin saakka ja osastojen ylisih- 
teerit kuuluvat virkansa puolesta Seuran päähaliintoon. 

Tietäjä. Eräs lukijamme ehdottaa, että „vielä vain koetettaisiin saada 
enemmän tulkituksi muiden suurien uskontojen pyhiä kirjoja ja siveys- 
oppeja, ehkä myös antaa vertailevia tietoja ja selityksiä kreikkalaisten 
ajattelijoiden, erittäin Plaatonin, Plotinoksen ja stoalaisten elämänkatsan- 
noista ja siveysopeista . . . Omatunto ja Tietäjä ovat juuri suomennoksil¬ 
laan muiden uskontojen pyhistä kirjoista kiinnittäneet minut ja useat to¬ 
verini tarkemmin tutkimaan teosofiaa ja sen yleviä opetuksia". Toimitus 
on tästä lausunnosta sangen iloinen, sillä senkin mielestä suomennokset 
semmoiset kuin Taoteking ja Dhammapada ovat parhainta lukemista 
mitä koskaan aikakauskirjamme voi lukijoilleen tarjota. Eräs toi¬ 
nen lukija taas kirjottaa meille, että hän on kaikista enimmin pitänyt 
artikkelisarjasta „Uusi Testamentti ja teosofia" (Omatunto 1906). Tästä¬ 
kin kiitoksesta olemme iloiset ja pidämme lukijaimme toivomukset hyvässä 
muistissa. Kyllä aikanaan jokainen toive toteutuu. 

Tietäjä ja lapset. Kauan on toimitus ajatellut, mitä Tietäjä voisi 
tehdä lasten hyväksi. Nyt olemme päättäneet joka numerossa omistaa 
sivun tai pari lapsille. „Tietäjä-setä" tulee kirjeissä Eerolle puhumaan 
teosofisista asioista ja vastaamaan lasten kysymyksiin. Kehotamme nyt 
tässä kaikkia lapsia, jotka niin haluavat, kirjottamaan kirjeitä ja tekemään 

kysymyksiä «Tietäjä-sedälle". Maaliskuun numerossa alkaa lasten osasto 
ja lasten omista kirjeistä julkaistaan otteita mikäli tila myöntää. Tähän 
osastoon ottavat osaa korkeintaan kuusitoistavuotiaat. «Tietäjä-sedän" 
osote on: „Tietäjä-setä“, Tietäjän toimitus, Helsinki. 

„Spiritisti“. Spiritistin tammikuun numero oli, painovirheistä huoli¬ 
matta, hyvin toimitettu, ja mielellään sen luki. Eräs seikka meitä häm¬ 
mästytti: «Spiritisti" oli ulkonäöltään aivan vanhan «Omantunnon" nä¬ 
köinen. 

Paikallisyhdistysten toiminta. Tämä on jatkunut tavalliseen tapaansa, 
kuten meille saapuneet kirjeet kertovat. Useimmilla loosheilla on ollut 
vuosikokouksensa näihin aikoihin, ja puheenjohtajat ovat lähettäneet vuo¬ 
sikertomuksensa ylisihteerille T. S:n vuosikertomusta varten. 

Tähti Vaasassa. Looshi, josta Tietäjässä ei ole ollut paljoakaan tie¬ 
toa, on Vaasan «Tähti!" Vuosikertomuksesta näkyy, että looshi on mei¬ 
dän uutterimpia ja hartaimpia: jäsenluku, joka yhdistystä perustettaessa 
maaliskuussa viime vuonna, oli 7, oli vuoden lopussa kasvanut 29 hen¬ 
keen. Mutta looshikokouksia onkin pidetty joka sunnuntai ja tavallisesti 
kerran kuukaudessa isompi esitelmä-ilta yleisölle. 

Valoa kohti Iisalmessa. Senjälkeen kuin viimeksi kerroimme yhdis¬ 
tyksemme toiminnasta on se kaikessa hiljaisuudessa jatkunut samaan suun¬ 
taan. Jäsenten puolesta harvalukuisia kokouksia on pidetty säännöllisesti 
kerran viikossa ja on niissä luettu Teosofian avainta sekä muuta teos. 
kirjallisuutta. Sanomalehtemme, Merkurius, on ilmestynyt kolme kertaa ja 
kirjotuksia on siinä ollut runsaasti. Ulospäin emme ole toimineet mitään, 
lukuunottamatta pienen kiertävän kirjaston alullepanoa. 15 suomen¬ 
kielistä teosofista kirjasta on näet lähetetty osa Kiuruvedelle osa Lapin¬ 
lahdelle siementä kantamaan. 

Kalevala Helsingissä. Vuosikokouksessa 8 p. t. k. toimitettiiin säännön¬ 
mukaiset virkailijoitten vaalit, luettiin vuosikertomus, tarkastettiin tilit j. n. e. 
Puheenjohtajaksi valittiin hra A. Aaltonen, varapuheenjohtajaksi rva V. Böök, 
sihteeriksi hra V. Palomaa, rahastonhoitajaksi hra Fr. Korpi ja johto¬ 
kuntaan rva Lisi Nohrström ja hra V. Palomaa, varalle rva V. Böök, kaikki 
uudelleen paitsi varapuheenjohtaja. Tavallisissa viikkokouksissa on ohjelma 
tämän kuun kuluessa ollut sama kuin ennenkin. Mainita kuitenkin sopii, 
että tri E. Selander eräässä kokouksessa piti pienen esitelmän ihmisen 
prinsipeistä. — Rahastonhoitaja on aina tavattavissa virallisissa kokouksissa 
joka kuukauden ensimäisena maanantaina. 

Teosofia Kuopiossa. Kuopiossa on jo toista vuotta toiminut teoso- 
finen lukuseura. Kesän aikana se hajosi, kun useita jäseniä muutti toi¬ 
sille paikkakunnille. Mutta myöhemmin syksyllä eräs jäsenistä kokosi 
jäännökset, ja sitten liittyi joukkoon muutamia lisää, joten osanottajia on 
nyt kaikkiaan kahdeksan. Kokouksissa luettiin viime vuonna Buddhalai¬ 
nen katkismus y. m. Tänä vuonna on luettu Annie Besantin «Kristinopin 
salaista puolta". Näistä pienistä kokouksista on kaikessa vaatimattomuu¬ 
dessaan ollut paljon iloa ja hyötyä osanottajilleen, vaikkei joukossa ole 
ollutkaan ketään enemmän kehittynyttä johtajaa. 

Esitelmiä maaseudulle. Herra V. Palomaa tarjoutuu matkustamaan 
maaseudulle esitelmiä pitämään. Ehdoista y. m. sopii kirjottaa hänelle 
osotteella Fredriksberg- 49. 

Maaliskuun ilmat. „Modern Astrology“ ennustaa: Lämpö nousee 5 
ja 8 p:n välillä ja aikaansaa kauniit säät yleensä 5 pistä 14 p:ään; tuuli 
on kova noin 11 p:nä. Keskikuu (15, 16, 17) on kostea ja epävakaa, ja 
loppukuu on myrskyisä, välillä kaunis. 

Lahjotuksia kustannusliikkeelle. T. K. ja K. on muistettu seuraavilla 
lahjoilla: 

Kirjojen tiliin: E. V. 2: 50. V. P. 25: —. M. I. —: 80. A. L. 25:—. 
Osuusmaksut: A. L. 10:75. F. O. 5:75. E. T. 5:75. 

Uusi kirjanen. Teosofisen Kirjakaupan ja Kustannusliikkeen kustan¬ 
nuksella on ilmestynyt: Mitä on teosofia? Kirj. Pekka Ervast. Ylipainos 
Väinämöisen joululehdestä 1908. Hinta 15 p. Väinämöisen Kirjakauppa 
Tampereella on lahjottanut kustannusliikkeellemme koko painoksen, tekijä 
taas käsikirjotuksensa. Kirjanen tilataan T. K. ja K:stä, Bulevardink. 17, 
H:ki. Tilatkaa useampia kappaleita, mutta kiirehtikää, ennenkuin painos 
loppuu. 

Rauhankirjallisuutta. Väinämöisen kirjakaupan kustannuksella on val¬ 
mistunut pieni kirjanen: Sota ja rauhanaate Kristinopin valossa , kirj. 
Kyösti Huhtala. 

Tämä pieni vihkonen on aiottu työaseeksi rauhanaatteen ystäville ja 
siihen se onkin varsin sopiva, sillä se on asiallisesti kirj otettu. Hinta on 
20 penniä, mutta enemmän yhtaikaa ostettaessa on hinta ainoastaan 7 p. 
kappaleelta. Suotavaa olisi että tämä vihkonen saisi paljon levittäjiä ja 
lukijoita. Näitä kirjoja on saatavana Väinämöisen kirjakaupasta, Tam¬ 
pereelta. 


lievittäkää Tietäjää! 

Hankkikaa sille tilauksia. 
Palvelette sillä teosofian asiaa. 


ftrvoisat tilaajat! 

Tlmottahaa heti toimitukselle, jos osotteenne on 
väärä tai jos muutatte. Hinattaessa mainitkaa 
myös oanha osote. 

“ J' f x ^ ™ 7 - Pyytäkää kustannusarvioita . 

HAKA S ALM EN KA D U N 4:ssä, piharakennus, 2:nen kerros. 

Palkittu H:gin Teollisuusnäyttelyssä 1908 : Henkilökunta 56 !"! Puhelin 51 94. l-l 


Kotimaisia U RKUHARMOONEJA 

Veljekset Anderssonin parhaaksi tunnettua tekoa 
myy hyvillä ehdoilla/ 

Adolf Nylund, Kouvola. 

M. CHRISTENSENIN 

KIRJanSMO J1 KOnnORIKIRJATEHDJIS 

Vuorikatu 6. Helsinki. Puhelin 25 91. 

Ajanmukaiset työaineet ja tekotapa. 
■ - Nopea suoritus. - 


T I ETÄJÄN tilauksia vastaanottaa ja teosofista 
kirjallisuutta myypi 

Henry Parhankangas, Parturi, 
Lahti. 


Uusia kirjoja. 

Vastikään ilmestynyt: 

Hiljaisuuden ääni, ja muita valittuja katkelmia 
«Kultaisten Sääntöjen Kirjasta 11 . Kääntänyt 
(itämaisesta lähteestä) ja muistutuksilla va¬ 
rustanut H . P. B. Suomenm s englannin kie¬ 
lestä. 92 siv. Hinta 60 p., sid. 1:—, koruk. 1:50. 


Theosophic Messenger, 

organ of the American Section of the Theo- 
sophical Society, greatly enlarged and impro- 
ved. Send for free sample copies. Subscription 
price, domestic and foreign, one dollar per 
year. Advertisements solicited. Address Weller 
Van Hook, 103 State St., Chicago, III. U. S. A. 


Riippumattoja 


Mitä on kristinusko? Kolme esitelmää pitä¬ 
nyt Pekka Ervast: 1. Oliko Jeesus Jumala 
vai ihminen? 2. Soveltuuko Jeesuksen oppi 
nykyajan ihmisille? 3. Onko kirkonopilla 
salainen merkitys? Hinta 75 p. 

Mitä on teosofia? Kirj. Pekka Ervast. 1G siv. 
Hinta 15 p. 

Hinnanalennus: 

Omatunto v:lta 1906. 288 suurta sivua. Hinta 
sitomattomana 2: —, sid. 3: 50. Samoilla eh¬ 
doilla vuosik. 1907. 


sai ostaa ja tilata Kapteeninkatu 7. Rappu H. 

K . Pietiläinen. 


SÄHKÖ- 

Osakeyhtiö 

Helsinki. 


A. E. G. 


M. RINTALA 


RÄÄTÄLI N LII K E 
KANGASKAUPPA 

ALEKSANTERINK. 50 


Suuri kangasvarasto. Hyvä työ. Vahvat 
lisätarpeet. Halvat hinnat. 


Bhagavad öitä eli Herran Laulu. 230 sivua. 
Hinta 2: —, sid. 3: —. 

Haaveilija, Kertomus, kirj. Pekka Ervast. Hinta 
2: —, koruk. 3: 50. 

Teosofinen Kirjakauppa ja 
Kustannusliike 

Helsinki, Bulevardinkatu 17. 

Auki joka arkipäivä 6—8 i. p. 


T eosofisen aikakauslehden »TIETÄJÄN 11 tilauk¬ 
sia vastaan ottaa, ynnä kaikkea Teosofista 
kirjallisuutta tilaa ja myypi Viipurissa 




HUOM.! Vierailupukuja lainataan. 


Tilatkaa 


Juho Naukkarinen 
Pellervokatu 20. Asunto 10. 


SP1RJT1ST1 


Spirjtistinen aikakauslehti spiritismiä ja psykillisten kysymyksien käsittelyä varten. 

Ilmestyy kerran kuussa nidottuna. Tilaushinta Vi v. 5:—; V 2 v. 2:60 ja ] /4 v. 1: 40. 
Tilataan postin kautta, kirjakaupoista, asiamiehiltä ja suoraan toimitukselta Helsingissä. 

Tukekaa SPIRITISTIÄ tämän taistelussa materialismia vastaan. 

Päättäkää heti tilata, eikä ainoastaan itsellenne, vaan myöskin tuttavillenne materialisteille. 



















Teosofinen Seura. 


Teosofinen Seura perustettiin New Yorkissa 17 p:nä marraskuuta 
1875. Se on ehdottomasti puolueeton yhdistys totuudenetsijöistä, jotka 
pyrkivät ihmiskuntaa palvelemaan henkisin keinoin ja sentähden tahtovat 
panna materialismille salvan ja herättää uskonnon uuteen eloon. 

Teosofisen Seuran jäsenet voivat kuulua mihin maailman uskontoon 
tahansa tai ei mihinkään. Seuran tarkotus on koota yhteen vakaita to¬ 
tuudenetsij öitä, olkoot heidän mielipiteensä millaiset tahansa; heitä yhdistää 
Seuran kolmen tehtävän hyväksyminen ja halu poistaa uskonnollista tais¬ 
telua, tutkia uskontojen totuuksia ja jakaa toisilleen tutkimustensa tuloksia. 
Heidän yhdyssiteensä ei siis ole yhteisen uskon tunnustaminen vaai\ yh¬ 
teinen pyrkimys totuuteen. He arvelevat, että totuutta on etsittävä tut¬ 
kimuksella, mietiskelyllä, elämän puhtaudella, korkeitten ihanteitten pal¬ 
velemisella, ja he pitävät totuutta tavoteltavana päämääränä eikä auktori- 
tetin määräämänä uskonkaavana. Heidän mielestään uskon pitää olla 
kunkin yksilön omien tutkimusten ja intuitsionin tulosta eikä sen edelly¬ 
tyksenä, ja että sen tulee perustua tietoon eikä vakuutuksiin. He ulottavat 
suvaitsevaisuuden kaikkialle, myöskin suvaitsemattomiin, se on heille ehdo¬ 
ton velvollisuus ja he pyrkivät tietämättömyyttä valaisemaan eikä rankaise¬ 
maan. He näkevät joka uskonnossa ilmauksen Jumalallista Viisautta, he 
tutkivat mieluummin kuin tuomitsevat, he noudattavat itse ennemmin 
uskontoa kuin muita käännyttävät. Rauha on heidän tunnussanansa, totuus 
heidän päämääränsä. 

Teosofia on se totuus, mikä on kaikkien uskontojen perustuksena 
olematta minkään erityistä omaisuutta. Se tarjoo ihmisille viisaustiedon, 
joka selvittää elämän ja todistaa oikeuden ja rakkauden johtavan maailman- 
kehitystä. Se antaa kuolemalle oikean arvonsa, niin että se on yhä 
uudistuva tapaus loppumattomassa elämässä ja ovi täydellisempään ja 
loistavampaan olemassaoloon. Teosofia antaa maailmalle takaisin hengen 
tieteen ja opettaa ihmistä tuntemaan hengen oikeaksi itsekseen ja sielun 
ja ruumiin sen palvelijoiksi. Se valaisee pyhiä kirjoja ja uskontojen oppeja 
paljastamalla niiden salatun merkityksen ja siten turvaten niitä järjen 
tuomioistuimen edessä, niinkuin ne aina ovat intuitsionin silmissä olleet 
oikeutettuja. 

Teosofisen Seuran jäsenet tutkivat näitä totuuksia ja teosofit koet- 
javat elää niiden mukaan. Jokainen, ken haluaa tutkia, olla suvaitsevainen, 
tähdätä korkealle ja työskennellä väsymättömästi, on tervetullut jäseneksi 
ja jäsenen tehtävä on sitten tulla todelliseksi teosofiksi. 

Suomen teosofisella seuralla on osastoja Helsingissä, Viipurissa, 
Turussa, Vaasassa, Joensuussa, Iisalmessa, Kotkassa, Kurikassa, Nokialla 
ja Oulunkylässä. Lähempiä tietoja» antaa Suomalaisen Teosofisen Seuran 
ylisihteeri, herra Pekka Ervast, osote Oulunkylä. Seuran pääpaikka on 
Helsingissä, Bulevardinkatu 17, missä myöskin löytyy teosofinen laina- 
kirjasto, auki k:lo 6,30—8 illalla tiistaina ja lauantaina. 

/ 


Helsinki 1909, Kirjapaino-osakeyhtiö SANA. 










